
Работодатели: Минималните прагове са архаични - да отпаднат, а осигуровки до 2400 евро ще изгонят още компании
По-големи заплати и обезщетения искат профсъюзите
ЦВЕТЕЛИНА СТЕФАНОВА
24 Часа  стр. 2-3 
Всеки шести българин не плаща здравни осигуровки, но се лекува препрез спешната помощ за сметка на останалите. Това са точно 600 хил. души. Този проблем не може да намери своето решение вече 26 г., но в четвъртък отново бе поставен от бизнеса и синдикатите на заседанието на тристранката.
Те поискаха и „по-голям контрол в болниците, за да се спре търгашеството болни да се приемат по документи за седмици, а да си лежат вкъщи само час след манипулацията".
Хората без здравни права нямат достъп до личен лекар, направления и безплатни изследвания. Те избягват медицинска помощ при първи симптоми, защото не могат да си платят прегледите. Така лечението им става все по-скъпо, а тази година за това са отделени близо 7,5 млн. евро.
Общата рамка, на бюджета за здраве достига почти 5,68 млрд. евро, което е увеличение с над 427 млн. евро, съобщи управителят на НЗОК д-р Владимир Даскалов. Запазва се здравната вноска от 8%.
За да се спрат течовете, Българската търговскопромишлена палата предложи медицинските изделия също да имат уникални кодове като лекарства
Без такива едно и също скъпо изделие може да бъде отчетено по документи на няколко различни пациенти или да се фактурират дейности, които не са извършени.
Сред другите критики бе липсата на реформи за постоянно нарастващия брой лечебни заведения, най-големия брой легла на 1000 души население в ЕС, липсата на достатъчно квалифициран медицински персонал, ниското заплащане на труда, концентрация на услугата в големите градове, ограничен достъп до здравна услуги извън тях, занемарени общински болници, високите цени на лекарства, медицински изделия и консумативи и че пациентите у нас доплащат най-много в ЕС
Пенсиите да се увеличат със 7,8% от 1 юли, минималната заплата да стане 660 евро и всички минимални прагове да се вдигнат с 6,4%, пък пише в проектобюджета на държавното обществено осигуряване. В него е заложено майчинството през втората година да се вдигне до 450 евро. Минималното обезщетение за безработица ще стане от 9,21 на 13 евро, а максималното - от 54,78 на 60,76 евро.
Тези параметри сблъскаха синдикати и работодатели. В спора им обаче се прокраднаха и интересни революционни предложения - като отпадане на минималните осигурителни прагове, промяна в швейцарското правило, изравняване на минималната пенсия с линията на бедност.
Минималната пенсия от 1 юли ще е 374,62 евро, което е под линията на бедност дори за 2026 г. (390,63 евро). За догодина линията на бедност е определена на 443 евро, т.е. минималната пенсия вече ще е 84% от нея.
Синдикатите поискаха и по-висок максимален осигурителен доход, защото увеличаването със 100 евро до 2400 евро не е достатъчно. Пресметнаха, че ако се спазват правилата, той трябва да е 4685 евро. Ако се приеме предложеният таван от 2400 евро, то съотношението ще е 3,6 пъти (при 3,7 пъти през 2026 г.).
Според бизнеса обаче скокът ще изгони още повече чуждестранни работодатели от IT сектора.
Според АИКБ швейцарското правило трябва да се преразгледа в цялостна пенсионна реформа, като до възстановяването на устойчивостта приоритет да бъде компенсирането на инфлацията, а допълнителната социална подкрепа се насочва към нуждаещите се, вместо да се предоставя без оглед на доходите. Реформата пък трябва да включва и ускоряване на поетапното повишаване на пенсионната възраст и обвързването й с демографските процеси и очакваната продължителност на живота, стимули за работа след придобиване на право на пенсия и укрепване на капиталовия втори стълб.
От АИКБ искат пълното премахване на минимални осигурителни прагове като остарял административен механизъм. Вноските пък трябва да се дължат върху действително получаваните възнаграждения, а укриването на доходи да се ограничава чрез ефективен контрол.

Пътят на пациента със захарен диабет за получаване на лечение, заплатено от НЗОК, преминава през няколко етапа и изисква координация между различни медицински специалисти.
Личният лекар обикновено е първият, който констатира високи нива на кръвна захар. При съмнение за захарен диабет той назначава изследване на гладно на плазмена глюкоза и гликиран хемоглобин (НbА1с). След потвърждаване на диагнозата издава направление за консултация (бл. МЗ-НЗОК № 3) към специалист ендокринолог, който извършва детайлен преглед, определя типа диабет (тип 1, тип 2 или друг) и оценява наличието на евентуални ранни усложнения. Ендокринологът определя конкретното медикаментозно лечение (инсулинотерапия, таблетни форми или комбинирана терапия).
Какви прегледи и изследвания за проследяване на диабета заплаща НЗОК?
След като пациентът е официално диагностициран с диабет, той подлежи на диспансерно наблюдение, което осигурява редовни прегледи и изследвания, изцяло платени от НЗОК.
Разпределението на изследванията зависи от това дали пациентът е с диабет тип 2 (без инсулин) - тогава се проследява от личния лекар, или е на инсулиново лечение - тогава диспансеризацията се води изцяло от ендокринолог.
В рамките на диспансерното наблюдение НЗОК поема:
До 4 прегледа годишно за оценка на общото състояние, кръвното налягане, теглото и сърдечносъдовия статус.
Електрокардиограма (ЕКГ) - 1 път годишно.
Гликиран хемоглобин (НbА1с) - заплаща се 2 пъти годишно (или до 3 пъти при промяна на терапията).
Кръвнозахарен профил (КЗП) - от 2 до 4 пъти годишно.
Изследвания за бъбречна функция - 1 път годишно.
Липиден профил (холестерол, триглицериди, HDL, LDL) - 1 път годишно.
Ако сте с диабет тип 2 на хапчета или само на диета, вашето диспансерно наблюдение се извършва от личния лекар. Той има право директно да назначи за сметка на касата:
Диспансерни прегледи - четири прегледа годишно и ЕКГ - ежегодно.
Направления за лаборатория за гликиран хемоглобин (2 пъти в годината).
Направления за креатинин и гломерулна филтрация (1 път годишно).
Последващо изписване на тест-ленти за глюкомер.
Дори личният лекар да води диспансеризацията, той е длъжен веднъж годишно да ви изпрати с направление при ендокринолог за консултативен преглед. Предвидени са други високоспециализирани консултации, за които джипито издава направление:
Консултация с офталмолог: Изследването за диабетна ретинопатия се извършва задължително веднъж годишно.
Консултация с невролог: При оплаквания от изтръпване, мравучкане или болки в краката за диагностика на диабетна полиневропатия.
При новодиагностицирани пациенти първият уред и тест-ленти се предписват задължително от ендокринолог.
Специфични хормонални изследвания: Ако се налага изследване на С-пептид, инсулин или други специфични хормони, те се контролират и назначават по преценка на ендокринолога в извънболничната или болничната помощ. Пациенти на инсулин: За хората с диабет тип 1 и тези с тип 2 на инсулинотерапия цялото диспансерно наблюдение се води от ендокринолога. В тези случаи специалистът назначава всички горепосочени лабораторни изследвания (гликиран хемоглобин, креатинин и др.), а личният лекар само издава направления за него при изтичане на периодите.
Еднакви ли са условията за получаване на медицински изделия при диабет тип 1 и тип 2? За тест-ленти: право да ги получават имат всички осигурени на инсулиново лечение с диабет тип 1 или 2-150 бр. за 1 г., считано от датата на получаване; деца до 19 г. - 1100 бр. за 1 г. бременни - 1100 бр. лица над 19 г. при интензивно лечение с инсулин - 450 тест-ленти на 1 г.
НЗОК заплаща 9,82 евро за 50 бр. тестленти.
За медицински изделия за прилагане с инсулинова помпа: право да получават инфузионен сет и инсулинов резервоар имат всичкис диагноза захарен диабет тип 1. За тях НЗОК заплаща за период от един месец индивидуалната за всеки пациент комбинация на стойност до 173,87 евро.
За сензори за продължително измерване на глюкозата НЗОК заплаща за период от един месец до 132,94 евро: право да ги получават имат всички с диагноза захарен диабет тип 1.
Какво трябва да направи пациентът, ако в аптеката не може да получи предписаното лекарство или медицинско изделие?
Когато аптеката не разполага с предписания продукт, магистър-фармацевтът трябва да го осигури в срок до 24 часа.
При трайна липса на лекарствен продукт, за да не се прекъсне лечението, е необходимо магистър-фармацевтът/личният лекар да насочи пациента към специалист или специализирана комисия, за предлагане на терапевтична алтернатива от наличните в Приложение №1 на Позитивния лекарствен списък лекарствени продукти.
Всяко здравноосигурено лице при необходимост може да подаде писмен сигнал до директора на районната здравноосигурителна каса по местоживеене или до управителя на Националната здравноосигурителна каса, на телефон: 0800 14800; по електронен път на интернет страницата на НЗОК www.nhif.bg, в рубрика .Online консултации".
Как НЗОК подпомага проследяването на пациентите с диабет и какви са възможностите им за профилактични прегледи?
При възрастни на инсулиново лечение с диабет тип 1 проследяването се извършва от ендокринолог до края на живота на пациента. Обемът включва до 4 прегледа годишно.
При диабет тип 2 на таблетна терапия или диета проследяването се води от личния лекар. Включва до 4 прегледа годишно. При влошен контрол (гликиран хемоглобин > 8%) джипито задължително насочва пациента към ендокринолог.
Всички деца с диабет се проследяват от детски ендокринолог, като НЗОК покрива до 12 прегледа в годината.
Всеки здравноосигурен над 18 г. има право на един задължителен годишен профилактичен преглед при личния си лекар. На този преглед, ако са налице рискови фактори (наднормено тегло, фамилна обремененост, високо кръвно), лекарят извършва оценка чрез специален въпросник (FINDRISK). При установен риск се назначава изследване на кръвна захар на гладно. При съмнение за преддиабет или диабет пациентът се насочва за допълнителни консултации и по-детайлни лабораторни изследвания (напр. гликиран хемоглобин). При стойности на гликирания хемоглобин по-високи или равни на 5,5 mmol/l до 6,5 mmol/l вкл. се провежда задължителна консултация със специалист по ендокринология и болести на обмяната.

- Г-жо Власакиева, колко сериозен е проблемът с продажбата на медикаменти и хранителни добавки на черния пазар?
- Проблемът с продажбата на цялата гама нерегламентирани лекарствени продукти и хранителни добавки с подвеждащо рекламно съдържание е много по-голям от видимата част. Не само каналите за разпространение са много, но и много трудно се справяме с прекъсването на това предлагане. Препаратите се продават и лично от инфлуенсъри. Това е офомен проблем - популярността не те прави медицински специалист, а публиката се подвежда лесно. Недопустимо е хора, които сутрин рекламират прах за пране, а по обяд пуловер, вечер да представят хранителни добавки или лекарства. Те не са легитимен източник на здравна информация - нямат медицинско образование. Затова трябва да носят наказателна отговорност.
Инфлуенсърите обаче са само един от каналите, чрез които търговците разпространяват нерегламентирани лекарствени продукти и хранителни добавки. Десетки сайтове също предлагат подобни вещества и ги рекламират в интернет. Липсва яснота дали продуктите са преминали необходимите проверки, по какъв начин са внесени и какво точно съдържат.
- Можем ли да кажем колко хора пряко засяга тази продажба?
- Преди да стартираме кампанията „Здраве без риск", направихме социологическо проучване по въпроса. Оказа се, че 2 млн. българи са използвали продукт, рекламиран като полезен за здравето, а около 40% са използвали лекарства или хранителни добавки по препоръка на козметик, инфлуенсър или треньор вместо на медицински специалист.
- Има ли по-уязвими групи хора, които биха си поръчали продукт от реклама, вместо да се консултират с лекар? Понеже много от лекарите препоръчват консултация дори при прием на хранителни добавки.
- Консултацията с медицински специалист е задължителна за всеки. Голяма част от обществото ни е пряко засегнато от този проблем по различни причини. Възрастните хора са особено уязвими, защото често трудно различават истинските изображения и видеа от тези, създадени с изкуствен интелект. За съжаление, все по-често се използват образите на известни и доказани лекари и медицински експерти, като чрез изкуствени изображения и имитация на гласовете им се рекламират нерегламентирани лекарствени продукти и хранителни добавки. Проучването ни открои и друга тенденция: жените са поподатливи на влиянието на рекламите на лекарствени продукти и хранителни добавки.
При младите хора влиянието идва по-скоро от различни модни тенденции и стремежа към съвършен външен вид. Социалната среда често ги кара да бъдат все по-критични към собствената си визия. Но добре изглеждащото тяло и външният вид не означават непременно, че човек е здрав.
- Какво си купуват всъщност? Какви са тези хранителни добавки, какви са тези пептиди?
- Най-често спряганите продукти обещават много бързо редуциране на телесното тегло. И обратното - увеличаване на телесната маса. Зачестява и предлагането на хранителни добавки с подвеждащо здравно обещание за справяне с онкологични заболявания, което е много страшно. Това е бич на съвремието и показва, че става въпрос за пандемия.
- Добре, ако опростим картината. Защо аз като млад човек, който иска да отслабне, си купувам добавки онлайн, а не отивам на лекар?
- Всеки се влияе от средата, в която съществува. Вероятно доста хора имат притеснения за това как изглеждат. Много лесно се търгува с надежда и обещания за бързи резултати. Точно заради това и нелегалните платформи използват и спекулират с тези похвати - казват това, което искате да чуете. Често хората имаме нужда някой да оправдае неразумните ни решения - да се съгласи с тях, за да ни даде алиби защо грешим. Когато хората употребяват вещества от черния пазар, често знаят, че поемат риск, но не оценяват колко голям е той. Така рискът се неглижира заради желанието за бързи резултати.
- Колко голям е рискът?
- Рисковете за здравето след употреба на добавки и лекарства от черния пазар са абсолютно непредвидими. Никой не знае какво съдържат те и до какво могат да доведат. Дори привидно по-леките реакции като замаяност и рязко падане на кръвното са опасни - зад волана например. Възможни са алергични реакции, има регистрирани смъртни случаи, за съжаление.
- Дали проблемът не е и в недостатъчното здравно образование? Много хора не знаят, че затлъстяването е заболяване, а акнето - медицински проблем. Често го възприемат като суета и вместо да потърсят лекарска помощ, просто си купуват козметични продукти.
- Абсолютно сте прав. Здравеопазването е специфична материя и тя има строго определен професионален език. Много често обаче той не е достъпен за широката аудитория. Пътят е ясен - имаме заболяване, лекар, лечение. Нали не очакваме, че фитнес инструктор ще ни назначи лечението?
Днес всеки има достъп до интернет и свободата да публикува съдържание, но това не превръща всеки сайт или профил в легитимна медия. Зад една легитимна медия стои издател, конкретно юридическо лице, което спазва професионални и законови стандарти и носи отговорност пред съответните регулаторни органи. По същия начин не всеки, който предлага здравни съвети или рекламира лекарствени продукти, притежава необходимата медицинска квалификация и право да извършва подобна дейност. Проблемът и в двата случая е подмяната на легитимността с популярност, на експертизата с влияние и на достоверната информация с убедително поднесено обещание.
Анонимният сайт не става медия само защото публикува новини, както и нелегалната платформа не става аптека само защото продава лекарства. И в двата случая съществуват правила, контрол и отговорност, . които не бива да бъдат заобикаляни.
- Има ли проблем с контрола на продажбата на тези препарати?
- Текущите законови уредби са недостатъчни на фона на динамичната среда на предлагане и бързото развитие на подобен тип незаконни практики. Съдебна отговорност трябва да носят и инфлуенсърът, който предлага медикаментите, и човекът, който ги съхранява, които ги изпраща, внася, и дори клиентът. Превенцията изисква ясна нормативна уредба и ефективен контрол върху състава на продуктите, преди да достигнат до пазара.
Истината е, че не можем да наваксаме скоростта, с която платформите за продажба се развиват, а това създава бизнес ниша. И налагайки административни глоби, реално просто създаваме допълнителен разход за нелегалния бизнес.
- Как различаваме рекламата на продукт, който е регистриран и безопасен, с рекламата на нерегистриран?
- Лекарствените продукти по лекарско предписание не се рекламират онлайн. Законът за реклама предполага, че дори и хранителните добавки не могат да се рекламират със здравно обещание. Хранителната добавка не може да казва, че лекува, защото лекарството лекува, а хранителната добавка спомага определени процеси в тялото.
Какво може да направи потребителят:
Лекарства, които изискват рецепта от лекар, не се купуват онлайн. Забранено е за която и да е било онлайн платформа да направи директна продажба с директна доставка онлайн.
Хранителната добавка трябва да има регистрация в Българската агенция по безопасност на храните
Лекарствата, които не са по лекарско предписание, се купуват онлайн само от регистрирана онлайн аптека. Тя трябва да съдържа общото европейско лого - зелено с бял кръст и флаг на държавата. Когато се натисне, се отваря сайтът на Агенцията по лекарства.
- Някои хора могат да кажат: „Тялото си е мое и ще правя каквото искам". Каква е ролята на превенцията?
- Превенцията трябва да обхваща всички възможни канали. Именно затова правим подобни кампании - за да информираме хората и да им помогнем да вземат осъзнати и отговорни решения за собственото си здраве. Не можем да казваме на хората какво да правят с телата си, но можем да ги предупредим за огромните рискове, за да бъдат максимално предпазени. За съжаление обаче, проблемът не се изчерпва само с липсата на информираност. Става въпрос и за престъпна дейност - бизнес на гърба на човешкото здраве.
Това е недопустимо и застрашава националната сигурност. Ние сме на първо място по смъртност в Европейския съюз, имаме застаряваща нация - след 10 години всеки трети българин ще бъде над 70. Имаме и ниска раждаемост. Остават ни младите работещи хора, а с изпускането на контрола над опасните вещества ще допуснем те да навредят трайно на здравето им. Просто казано даваме им възможността да се самоотровят. Това е демографска ерозия.
- „Здраве без риск" е кампания, която активно разглежда всички тези случаи. Какви са краткосрочните и дългосрочните цели?
- Неслучайно основните слогани на кампанията са: „Не купувай обещания за здраве" и „Надеждата не се продава онлайн". Никой няма право да търгува със здраве и с надежда. Независимо дали ще го гледаме от чисто морална, или от административноправна гледна точка.
Постигнахме краткосрочните си цели побързо от очакваното - кампанията достигна до милиони хора чрез националните медии и посланията ни в софийското метро. А чрез посланията насърчаваме хората да подават сигнали при нередности. Следващата стъпка е промяна в закона, която да криминализира подобни действия, и да помогне за предотвратяването на злоупотребите. Надявам се това да се случи в рамките на година. А след пет години ми се иска да се срещам с млади хора и заедно да си спомняме за този период като за минало.

Ракът на гърдата продължава да бъде най-честото онкологично заболяване и водеща причина за смърт от рак сред жените по целия свят, но едновременно и най-успешно лечимото, когато е открит рано.
По данни на Световната здравна организация близо една трета от смъртните случаи от онкозаболявания се дължат на рискови фактори от начина на живот, които подлежат на промяна. Сред тях попадат наднорменото тегло, пушенето, алкохолът, обездвижването и малкото плодове и зеленчуци в храненето. Наред с тези ежедневни навици, които зависят от човека, съществена роля играят и гените. Затова при фамилна обремененост профилактиката трябва да започне от млада възраст.
В България всяка година между 3500 и 4000 жени чуват диагнозата, а около 1300 до 1400 губят живота си. Това прави заболяването отговорно за 17,6% от цялата онкологична смъртност при българските жени. Медицинските доклади показват, че 5-годишната преживяемост у нас традиционно изостава - тя е около 71-78 процента при над 82-85% средно за Европейския съюз. Основната причина е, че във възрастта между 50 и 69 години жените с проведена профилактична мамография при близо 66% в Евросъюза Зад статистическата информация за голямата честота на рака на гърдата стои и щастлив в нещастието парадокс: заболяването е напълно контролируемо, когато се открие навреме. Това съобщи специалистът по образна диагностика и мамология д-р Александрина Перчева на медицинската конференция „Животът като ценност" с фокус върху профилактиката. Благодарение на повишената осведоменост и навременното откриване смъртността бележи тенденция към спад, а петгодишната преживяемост при ранно диагностициран рак на гърдата в държавите с най-добра медицина надхвърля 95 на сто.
За да бъде профилактиката наистина ефективна, медицинският алгоритъм изисква лични и специализирани грижи. Самостоятелен преглед у дома поне веднъж месечно е първият навик, който всяка жена е препоръчително да създаде. На всеки 6 до 12 месеца този домашен оглед се допълва от клиничен преглед от лекар, специализирана ехография и съпоставка с предишни образни изследвания. За жените над 40-годишна възраст водещ елемент в превантивния календар става провеждането на качествено образно изследване.
Един от най-важните и малко известни детайли е свързан със самия златен стандарт при мамографското изследване. Качествената скринингова мамография задължително трябва да бъде дигитална и да се провежда в две стандартни проекции за всяка гърда, което прави общо четири изображения при цялостното изследване, обясни д-р Перчева. Провеждането на мамографията в четири проекции осигурява пълна видимост на детайлите и спазване на медицинските критерии за качествена оценка.
Благодарение на тази прецизност квалифицираният образен диагностик може да открие изменения с размер под 2 сантиметра, микрокалцификати и лезии, които не се напипат с ръка
Образната диагностика предоставя ключови ползи и при определяне дали дадено образувание съдържа течност, или е солиден тумор.
При вече установени тъканни изменения изследването дава информация дали процесът се е разпрострял извън първоначалното огнище, помощта му е безценна и за извършването на прецизна биопсия под ехографски или рентгенов контрол.
Профилактиката започва от личния лекар, който издава необходимите документи за безплатно изследване по здравна каса.
Направлението има срок на валидност 2 месеца
- подробност, която е изненада за много жени, сметнали, че са пропуснали възможността при изтекъл месец, какъвто е редът за други дейности, платени от здравната каса.
За да се постигне възможно най-висока точност, изборът на конкретния вид мамография - дали стандартна в 4 проекции, 3D томосинтеза, контрастна или локализационна - винаги се определя от специалист рентгенолог.
Осигуряването на равнопоставеност на жените във всяка точка от страната остава съществено предизвикателство пред здравната ни система, не скри д-р Перчева. Според нея въпреки че мамографски апарати има във всички областни градове и много от тях са модерни дигитални или дигитализирани системи, се наблюдава недостиг на квалифицирани лекари и лаборанти с конкретно насочена съвременна специализация, което „понижава диагностичната стойност и доверието". В миналото мобилни кабинети като дарен от бизнеса „Мамован" са успявали да достигнат до жените в по-малките и отдалечени селища, разказа лекарката.
Дългосрочната цел за справедливост в здравеопазването изисква Националната здравноосигурителна каса да поема всички видове мамографски изследвания. Включително 3D, контрастна и локализационна, както и да упражнява стриктен контрол върху качеството, да възстанови практиката на мобилните мамографи за отдалечените райони и да поддържа информиране на обществеността за ролята на профилактиката за ранно откриване и спасяване на живота, препоръчва д-р Перчева.
За разлика от стандартната мамография, която прави плоска, двуизмерна снимка, при 3D мамографията рентгеновата тръба се движи в дъга около гърдата и прави серия от бързи заснемания под различни ъгли.
Компютърът сглобява кадрите в поредица от изключително тънки слоеве подобно на прелистване на книга страница по страница. Това премахва проблема с припокриването на тъканите - изключително важен детайл при жени с по-плътни гърди, и позволява на образния диагностик да види дори съвсем малки или „скрити" изменения.
Контрастно усилената мамография е високоспециализирано мамографско изследване, при което преди снимането венозно се инжектира контрастно вещество. Патологичните образувания и туморите обикновено усилват кръвоснабдяването си и натрупват контраста много побързо от здравата жлезна тъкан. Когато се направи снимката, съмнителните зони
„светват" много ясно на контрастния фон. Методът се използва за допълнително изясняване при по-сложни или спорни случаи, както и за прецизна оценка на обхвата на туморния процес.
Локализационната мамография не е предназначена за масов скринингов преглед. Утвърдена е като прицелно изследване, фокусирано върху конкретна, вече открита проблемна зона в гърдата. Когато при предходен преглед се забележат изменения, които не се опипват - като например микрокалцификати или малки лезии под 2 см, локализационната мамография позволява да се определи мястото с точност до милиметър Това е изключително важно както при вземането на прецизна биопсия - клетки от нетипичната тъкан, под рентгенов контрол, така и за предварителното маркиране на променената зона преди органосъхраняваща операция.

На 16-ата церемония на лигата на „24 часа" „Лекарите, на които вярваме" д-р Огнян Гъцев беше отличен като млад лекар - признание за професионализма, амбицията и стремежа му към развитие на съвременната медицина. Символично именно в деня на награждаването той става и доцент - още една важна стъпка в професионалния му път. Специалистът по урология във Военномедицинска академия съчетава опита от водещи европейски и световни центрове с желанието да прилага най-новите технологии в България. Разговаряме с д-р Гъцев за бъдещето на урологията и отговорността да останеш и да се развиваш в България.
- Д-р Гъцев, преминали сте обучения в редица европейски и световни центрове. След като сте видели как работят колегите ви в Германия, Испания, Италия и Великобритания, защо избрахте да останете и да се развивате в България?
- Причината да остана в България е, защото още след завършването си попаднах на място, в което намерих ментори и учители, които да ми осигурят пътя за моето развитие. Светът в днешно време е достатъчно отворен за професионално развитие за разлика от миналото, в което лекарите са започвали своята кариера. В момента в медицината има възможност за непрекъснат обмен на умения, на методи и подходи, които могат да бъдат приложени в България. И аз мисля, че ние сме длъжни да дадем на хората това ниво на медицина, което има в развитите западни страни. Така че това е една от основните причини за мен.
Имал съм изкушения да остана зад граница
Особено в края на завършването ми. Но по-скоро винаги съм предпочитал на залагам на обмена - тоест да редувам известен период на работа и квалификация в западноевропейска страна с постоянна работа и развитие в България. Винаги такава е била стратегията ми. И наистина никога не съм мислил за трайно пребиваване в чужбина.
- Когато сте в чуждестранна клиника, виждате ли възможности, които бихте искали да приложите веднага у нас, но системата не ви позволява?
- Идеята на всички тези врати, които се отварят за нас - посещението в други центрове, за да надградим нашите умения и качества, е видяното и наученото да се въведе в болницата непосредствено след като се прибереш. Защото ако го отложиш във времето, то на практика се забравя. Тоест имаш един едно задължение това, което видиш и научиш, да го приложиш. Досега мога да кажа, че съм късметлия и никога не съм имал пречки, като може би това е причината за последващите ми успехи в личен професионален план.
- Вие сте сертифициран хирург за работа с Da Vinci. Какво означава това обучение на практика и как се различава подготовката ви от тази на хирург, който няма достъп до роботизирана система?
- Пак се връщам на темата с възможностите. Аз попаднах в една институция, каквато е Военномедицинска академия в София, която ми осигури среда, и в тази структура в момента има роботизирани системи от последно поколение, които ние да може да използваме ежедневно. Самата програма на обучение е доста добре организирана и е нещо много ценно, тъй като е в помощ на хирурга. За по-комфортна и по-прецизна работа за хирурга, която е и по-щадяща за пациента. Тоест хирургията е хирургия, а това е едно помощно средство. И да не забравяме, че на първо място стоят пациентът и хирургът, а не системата
Ако погледнем в бъдеще, най-вероятно голяма част от интервенциите ще се правят чрез такава система.
- Какво ще се промени в урологията през следващите 5-10 години?
- Една от причините да избера тази специалност е това, че тя е една от найтехнологично развитите хирургичните специалности. Много различен вид хирургия - ендоурология, онкоурология, отворена хирургия, роботизирана хирургия. Затова и очаквам да продължи това технологично развитие.
Това, което ми прави най-вече впечатление в последната една година, е навлизането на, както всички знаем, изкуствения интелект в нашата практика. Ние не трябва да се плашим от него, а трябва да знаем, че той е наш приятел.
Нещата, които досега в диагностичен план, в лечебен план ние сме правили и са отнемали време, в момента стават много бързо. Тоест тепърва се очаква да може да обработваме, да лекуваме и да диагностицираме по-голям брой пациенти и да сме по-полезни, отколкото сме били досега.
И другото нещо, което ми прави впечатление, е, че се обособява вече един персонализиран подход към пациента, което е много важно. Индикациите са ясни, препоръките за лечение и поведение са ясни, но да не забравяме, че всеки човек е различен и ние трябва, когато ни е зададен пътят, да надминем това ниво и персонално да подходим към пациента.
- Има ли в България достатъчно възможности младият лекар не само да наблюдава сложни операции, но и да придобива практически умения под надзор?
- Клиниката по урология към Военномедицинската академия е може би един от първите центрове в България, които са добре организирани по отношение на програми с точно такава цел.
Има не само курсове, свързани с теоретични умения, симпозиуми, конгреси, които се провеждат, а и така наречените уъркшопи, които дават възможност на едни специалисти и хора, които очакват в бъдеще да придобият специалност хирургия, да надградят своите практически умения.
Такъв пример е ежегодишният ни конгрес по „Ендоноурология и минималноинвазивна хирургия", организиран от проф. д-р Илия Салтиров, дмн, и нас, младите лекари, като последователи на това дело.
Така че абсолютен достъп в момента има и е достатъчно само човек да бъде мотивиран, да намери време и да има желание за развитие.
- Вие вече обучавате други лекари. Какво искате да предадете на следващото поколение освен хирургичните умения?
- Бих бил кратък тук. Най-важното е един лекар, един изграден вече дори лекар със специалност да не забравя, че пред него винаги има пациент и че ние трябва да бъдем критични към себе си.
- Какво трябва да се промени, за да не губим младите лекари, които искат да правят медицина на високо ниво?
- През моята призма смятам, че у всички млади лекари у нас не липсват качества, не липсват знания и не липсват умения. Може би това, което трябва да се промени, са средата и организацията на работа. Тоест да има строго регламентирани правила, които да се спазват, да се изпълняват, за да бъдат мотивирани тези хора.
- Във ваше интервю говорите за откриването на рак на простатата при все помлади пациенти. Кои симптоми мъжете пренебрегват най-често и кога трябва да потърсят уролог?
- Всички знаем, че ракът на простатата е на първо място сред онкологичните болести при мъжа. В последно време тази болест се подмлади значително. И ако има един световен скрининг, при който мъжете след 50 години трябва да проверяват своя туморен маркер на простатата, това според мен в момента трябва да се случва за мъжете след 45-годишна възраст. Тъй като имаме доста млади пациенти - под 50 години, които се диагностицират с тази болест.
Основните оплаквания, които водят един мъж при уролог, са свързани с така наречените симптоми на долните пикочни пътища или това, че при всички мъже в един момент простатата се уголемява като размер и те имат клиника - тоест трудна микция, нощно ставане и прочее. Ракът на простатата е в голям процент безсимптомен. Има ли симптоми, това е късна диагноза. Тоест за рака на простатата трябва да се разчита основно на ранната диагностика. От 2018 година в България сме добре оборудвани с последно поколение апаратура за ранна диагностика. И дори да няма един мъж оплаквания, това не означава, че не трябва да посещава своя лекар. Така че в момента най-важен е скринингът.
- Точно в деня на церемонията „Лекарите, на които вярваме" станахте и доцент. Какво означава за вас тази титла и отговорност ли е?
- Да, още съм развълнуван. Наистина тази титла е един резултат, който бих отдал на работата на екипа, в който попаднах преди 11 години, и най-вече на подкрепата на моя ментор и ръководител проф. Салтиров. И я приемам по-скоро като отговорност към институцията и екипа, с който работя, и към бъдещите ни съвместни ангажименти.
- Вие първият лекар в семейството ли сте?
- Ако говорим за хуманната медицина - съм първият. Родителите ми са ветеринарни доктори, доказани в професията.
- Кога разбрахте, че това е вашето призвание?
- Няма да бъда като всички останали и да кажа, че когато съм бил в първи клас и съм видял термометър, съм пожелал да стана лекар. Тъй като все пак съм завършил езикова гимназия, а не такава, насочена към изучаването на биология и химия, при мен желанието за медицина се отключи след 10-и клас. Причината може би, е, че моят характер е такъв, че винаги съм искал да имам професия, която да не е монотонна.
Тоест денят днес да бъде различен от деня утре. А всеки знае, че медицината е точно такава професия.
Не бих работил нищо друго. Просто не виждам себе си в друга сфера. Мисля, че съм попаднал на мястото си.
ВИЗИТКА
Д-р Огнян Гъцев, дм, е специалист по урология с научноизследователски и клиничен интерес в областта на минимално инвазивната и ендоскопската урология (ендоурология). Професионалната му дейност е насочена към диагностиката и съвременното хирургично лечение на уролитиазата, както и към внедряването и развитието на иновативни минимално инвазивни и робот-асистирани хирургични техники в урологичната практика.
Придобива специалност по урология след обучение във ВМА - София, под ръководството на проф. др Илия Салтиров, дмн.
Научното и професионалното му развитие е свързано с множество специализации и високоспециализирани обучения в престижни европейски и световни урологични центрове в Германия, Чехия, Китай, Турция, Обединеното кралство, Испания, Италия и Румъния. Квалификациите му са насочени към съвременната ендоурология, лазерната хирургия, перкутанните и ретроградните интервенции, както и роботизираната урологична хирургия.
През 2025 г. придобива сертификат за конзолен хирург за работа с роботизираната хирургична система Da Vinci след успешно завършено обучение в Барселона, Испания.

[bookmark: _Toc245452841]Планът за сърдечно здраве: 1 км защитена зона без цигари и алкохол около училищата
ЛЮБОМИРА НИКОЛАЕВА
24 Часа  стр. 14, 17 
България се намира в тежка здравна и демографска криза, като над 60% от всички смъртни случаи у нас са причинени от сърдечносъдови заболявания. Всеки ден над 166 българи губят живота си в резултат на такива състояния. Данните показват, че на всеки 100 000 души умират 847 жени и 1285 мъже, което ни поставя на първо място по преждевременна смъртност в Европейския съюз. Парадоксът е, че медицинската ни система се справя отлично с острото болнично лечение — при инфарктите смъртността в болниците е свалена под 5% благодарение на навременното поставяне на стентове. В същото време обаче годишният брой на инфарктите се задържа твърдо около 25 000, а инсултите са близо 40 000 на година. Здравеопазването ни действа предимно като „пожарна" спасява хората в момента на криза (особено сърдечна и много по-зле при мозъчен инцидент), но не прави почти нищо за превенция и предотвратяване на инцидентите. Този модел струва на обществото 1,98 милиарда евро годишно, без да решава генерално проблема.
Дружеството на кардиолозите в България разработи проект за национален план за сърдечносъдово здраве, съобщи председателят на организацията проф. д-р Иван Груев, дм, при представянето на документа. Основна цел е намаляване на преждевременната смъртност от сърдечносъдови заболявания с 25% до 2032 г. Вместо да се чака човек да стигне до болницата и да бъде „перфектно лекуван", се залага на преминаване към ранно откриване на рисковете и продължаваща грижа при преминалите остро състояние.
Планът поставя конкретни и измерими мерки за цялото население. На първо място е контролът на кръвното налягане, тъй като артериалната хипертония е най-масовият рисков фактор у нас. Тя засяга над 45% от хората между 30 и 79 г. Затова се предвижда поне 75% от хората на възраст 25-64 г. и поне 90% от тези над 65 да измерват кръвното си налягане всяка година при медицински специалист, което е пряко свързано и с инициативата „Мисия 70/27" за постигане на 70% контрол над хипертонията
Наред с това се залага метаболитен скрининг, при които поне 65% от хората до 64 г. и 80% от по-възрастните да преминават през ежегодно изследване на холестерола и кръвната захар. Не на последно място, е индивидуалната оценка на риска, като идеята е всеки българин над 40 г. да има ясно изчислен личен риск от инфаркт или инсулт по европейския калкулатор SCORE2 и SCORE2-OP. Акцент в плана е разбирането, че превенцията трябва да започне още от детска възраст
В момента българските деца са на пето място в Европа по затлъстяване, а 37% от възрастните водят заседнал начин на живот. Планът предвижда въвеждане на системно здравно образование в училищата, ефективни часове по физическо възпитание и насърчаване на масовия ученически спорт. Според елита ни в кардиологията трябва да са изключително строги обществените и институционални инициативи срещу вредните навици. Тъй като всеки трети българин пуши активно, се препоръчва пълна забрана за рекламите и пушенето не само на закрито, но и на открити обществени места. В тренда на световните политики за създаване на „защитени зони" за децата се анонсира спиране на продажбите на всякакви тютюневи изделия в радиус от 1 километър около училищата и поетапно повишаване на акцизите. Същите ограничения се залагат и за алкохола.
В областта на храненето фокусът пада върху ограничаването на ултрапреработените храни, забрана на техните реклами и контрол върху обществените поръчки за храна в училища, детски градини и болници.
Спешно се търсят и начини за намаляване на солта в храните, която у нас е двойно
Един от примерите за бързо осъществими мерки е превенцията в Португалия. Там премахването на солниците от масите в ресторантите и заведенията е довело до сериозен спад в нивата на хипертонията и значително подобряване на контрола върху кръвното налягане в общността.
За първи път кардиолозите дефинират в документ мръсния въздух и климатичните промени като директни заплахи за сърцето и кръвоносните съдове. Докато за държавите в ЕС средната стойност на замърсяването с фини прахови частици е 11 единици, в България достига 17. Ни повече, ни по-малко: дишаме 50% по-мръсен въздух. Донякъде изненадваща е статистиката, че екстремните горещини увеличават честотата на новооткрита хипертония с 9,7% сред възрастните хора. В последните екстремно топли лета около 66% от населението в България е било изложено на топлинни вълни с температури над 35 градуса, даде пример проф. Груев.
В областта на ранната диагностика се залага и на дигитализацията. Чрез мобилното приложение „е-Здраве" всеки човек ще може сам да въведе показателите си и да изчисли своя сърдечносъдов риск, а системата автоматично ще информира личния лекар за пациентите в червената зона. Обсъжда се и опортюнистичен скрининг - проверка на основните рискови показатели при всяко посещение при лекар независимо от повода.
За по-прецизна диагноза се предвижда по-широко навлизане на достъпни образни методи бързи и безболезнени изследвания, които „снимат" съдовете отвътре
Пример за такова изследване освен попознатата ултразвукова диагностика е калциевият скор - скенер на сърцето, който показва дали по кръвоносните съдове вече са започнали да се натрупват плаки и калций много преди да се появят каквито и да е оплаквания. Слабост, която кардиолозите отчитат към момента, е, че при добро ниво на апаратура липсват достатъчно квалифицирани специалисти за скенери и ядрено-магнитен резонанс за сърце, както и генетични изследвания при наследени кардиомиопатии.
Изключително важен и силно подценен към момента стълб на сърдечносъдовото здраве е кардиорехабилитацията. В момента у нас едва 2% от преживелите инфаркт или сърдечна операция преминават през организирано възстановяване. Липсата на последваща грижа води до бързи повратни хоспитализации и инвалидизация. Планът предлага трифазен модел по успешен полски пример: кратка болнична фаза за раздвижване, " амбулаторна рехабилитация в специализирани центрове и въвеждане на хибридна телерехабилитация — провеждане на упражнения у дома със смартустройства под дистанционен медицински контрол, обясни лидерът на кардиолозите.
Планът съдържа общо 93 конкретни мерки
За да се превърне този документ от 160 страници в реално действаща държавна програма, е необходимо осигуряването на ясна фискална рамка от Министерството на финансите, регулаторен контрол от Министерството на здравеопазването и широк съюз за работа в една посока между лекари, училища, общини, аптеки и пациентски организации.
Когато има желание, начини се намират, убеден е проф. Груев. Пример за това е преодоляването на проблема с оценката на риска в софтуера на личните лекари. Заради мудност на системата и здравната каса последният вариант, който се използва в ЕС, още не е заложен. Но Дружеството на кардиолозите и разработчиците в „Информационно обслужване" са вкарали възможността всеки да може да се самооцени за риска в неговото здравно приложение чрез вграден калкулатор. Новата функционалност се интегрира в припожението „е-Здраве" към Националната здравна информационна система (НЗИС) и вече е одобрена от Министерството на здравеопазването. Тя работи през модула „Сърдечно здраве" в секция „Здравна библиотека" и има за цел да улесни както хората, така и техните лекари. При влизане в приложението и стартиране на оценката системата автоматично попълва наличните в електронното досие данни за пол, възраст, както и резултати от предишни лабораторни изследвания и профилактични прегледи, обясни Ивайло Стойчев от „Информационно обслужване".
Човек може да прегледа стойностите и при необходимост да ги коригира - включително показанията за кръвно налягане, холестерол, кръвна захар и пушене. „Ако обаче потребителят посочи специфично изключващо условие - като бременност или вече прекаран инфаркт или инсулт, системата отчита, че стандартната анкета не е приложима за неговото състояние", обясни експертът.
На базата на въведените стойности приложението изчислява индивидуалния риск от инфаркт или инсулт чрез актуалния европейски калкулатор, адаптиран от Дружеството на кардиолозите в България за спецификата у нас. Веднага след изчислението резултатът се показва на екрана.
При отчитане на висок риск приложението автоматично съветва пациентът да се обърне към своя лекар
Паралелно с това попълнената оценка се записва в електронното здравно досие и изпраща автоматично известие до личния лекар за пациентите в рисковата зона.
За нуждите на здравеопазването функционалността натрупва и база от данни без свързване на данните с конкретните имена на хората, която позволява да се прави обобщен анализ на национално ниво за разпределението на риска сред населението като цяло.
Участниците в срещата се обединиха и в мнението, че без разписване на конкретни мерки и тяхното финансиране намерението за национален план ще остане просто стратегия и няма да доведе до резултат в живота. Основната част трябва да се поеме от държавния бюджет чрез пренасочване на обществени ресурси от скъпото болнично лечение към първичната превенция, скрининга и ранното откриване на рисковите фактори. За мерките, засягащи спортната инфраструктура, екологията и чистия въздух, би могло да се разчита и на целево европейско финансиране. Поради притесненията от финансови ограничения в здравната система експертите предлагат то да стане чрез поетапно бюджетиране
Вместо да се искат всички средства наведнъж, идеята е всяка година да се финансират и задействат по няколко конкретни инициативи, така че планът да се разгръща постепенно и устойчиво.

В съвременната медицина ранното откриване на критични състояния на кръвоносните съдове остава едно от най-сериозните предизвикателства - особено в България, която се нарежда сред страните с найвисоки нива на сърдечносъдова смъртност.
Още през XVII век ученият Томас Айденхам формулира научно доказаната по-късно истина, че човек е толкова стар, колкото са стари неговите кръвоносни съдове
Традиционните методи за оценка понякога срещат сериозни ограничения, но се оказва, че има и други възможности - при това с изненадващо добри резултати, съобщи на конференция за дълголетието кардиологът чл.-кор. проф. Иво Петров.
Официално поне около 61% от смъртните случаи у нас се дължат на сърдечносъдова причина. Това е почти 2 пъти повече от средното ниво за Европа.
Добрата новина е, че сърдечносъдовото здраве може да добави 9 години към живота
А никога не е твърде късно човек да започне да контролира рисковите фактори, които зависят от поведението му.
Периферносъдовите заболявания служат като достъпен и надежден индикатор за общото състояние на цялата сърдечносъдова система. Медицинската наука отдавна е установила дълбоко припокриване между различните съдови територии, като приблизително 75% от пациентите с периферни проблеми развиват сериозни усложнения като миокарден инфаркт и мозъчен инсулт.
Простичкият глезенно-брахиален индекс измерване на съотношението между кръвното налягане на глезена и това на ръката, е утвърден похват в кардиологичните ръководства. Но не е абсолютно универсален. Той губи своята чувствителност например при пациенти със захарен диабет поради склерозата на Мьонкеберг - патологично отлагане на калций в средния слой на артериалната стена. Това води до отчитане на фалшиво високи стойности на налягането.
От друга страна, цветният дуплекс доплер и ангиографията, макар и изключително точни, изискват специализирана апаратура, венозно вливане на контрастни вещества и рентгеново облъчване. Това прави методите невъзможни за бърз скрининг във всяка точка в страната.
Решението на този диагностичен проблем обаче може да е комбинацията между съвременни технологии и древно медицинско наблюдение, показва опитът на проф. Петров. „Още Хипократ отбеляз ва, че ако част от човешкото тяло е по-студена или по-топла от съседните, тя крие патология и изисква внимание. През вековете концепцията за контрастите преминава през астрономията чрез откритията на Уилям Хершел, през военната индустрия и накрая намира своето заслужено място в медицината. Днешната иновация се състои в приложението на изкуствен интелект към термографските камери.
Пробивът привлича вниманието дори в годишните доклади на ЕС като пример за важна медицинска иновация
Съвременният метод използва компактни термокамери, които за разлика от стандартните улавят инфрачервеното топлинно излъчване от повърхността на обектите и го превръщат в детайлно цветно изображение - термограма."
Различните цветове на изображението отговарят на различни температури. Камерите може да се закачат дори към мобилен телефон и това прави сканирането бързо, напълно безопасно, безконтактно и лишено от радиация или нужда от контраст, обясни кардиологът.
Процедурата отнема едва около 15 секунди, като обхваща пет основни позиции на тялото при покой в стандартни условия на стайна температура.
Човешката намеса като теоретична възможност за разсейване или грешна преценка на картината са изцяло елиминирани - заснетите данни се изпращат незабавно във виртуален облак, където алгоритмите на изкуствения интелект обработват информацията за части от секундата.
В основата на този успех стои концепцията за ангиозомите, която разделя повърхността на тялото на специфични зони според кръвоснабдяването на конкретни артерии, разположени под тях.
Изкуственият интелект е обучен върху десетки хиляди съдови зони, постигайки изключителна сензитивност и специфичност, валидирани спрямо златните стандарти като компютърна томография и субтракционна ангиография, обясни проф. Петров.
В медицинската диагностика сензитивността и специфичността са двете основни статистически мерки, които определят колко надежден, точен и ефикасен е даден метод. Те оценяват качеството на теста спрямо реалното състояние на пациента, като показват колко добре методът разпознава болните от здравите хора. Сензитивността, наричана още чувствителност, показва способността на теста да открива правилно всички пациенти, които наистина имат съответното заболяване. С други думи - това е процентът на истински положителните резултати сред всички болни лица. В случая той е около 93%, което според приетите критерии в медицината означава, че методът открива изключително надеждно пациентите с реална съдова патология и почти не пропуска болни. В клиничната практика тест с висока чувствителност се използва, за да се изключи дадено заболяване, защото ако резултатът е отрицателен, вероятността пациентът наистина да е здрав е много голяма.
Специфичността от своя страна показва способността на теста да разпознава правилно хората, които нямат заболяването напълно здрави по отношение на съответната патология. Това е процентът на истински отрицателните резултати сред цялата контролна група от здрави хора. Когато един метод е с висока специфичност, той не подава фалшиви тревоги и не обявява здрави хора за болни
Ако тест с висока специфичност покаже положителен резултат, лекарите могат да бъдат сигурни, че проблемът наистина съществува. В конкретния случай това е доказано чрез сравнение със съдово здрави контролни групи пациенти. Установената около 92% специфичност доказва, че методът правилно разпознава съдово здравите пациенти.
С други думи - иновативната термография отличава точно патологията от нормалното състояние, смята проф. Петров. Той разказа, че практическото приложение на метода разкрива огромния му потенциал в реални клинични ситуации.
При състояния като атеросклеротично стесняване на долната част на коремната аорта при нейното раздвояване към тазовите артерии термографията визуализира мигновено проблем като запушване, където студените зони по крайниците ясно показват липсата на кръвоснабдяване.
Проф. Петров сподели и за свой личен професионален пробив, свързан с използването на термографията за изследване на мозъчното кръвоснабдяване. Голямата изненада е свързана с отчитането на мозъчното кръвоснабдяване. Въпреки твърдата черепна обвивка термографските изображения успешно улавят лицева асиметрия и аномалии при пациенти със стеснения на каротидните артерии или остри инсулти, позволявайки бързо идентифициране на проблемната зона още при пристигането на пациента с линейката.
Парадоксалната идея на проф. Петров в началото е посрещната с огромен скептицизъм от колегите му. „Много хора не вярваха, че можем да използваме термографията, за да покажем мозъчното кръвоснабдяване, снабдяването на териториите, които разчитат на каротидната артерия." При проверките се оказва, че е възможно.
Проектът за съдова диагностика чрез термография стъпва върху данни, събрани в сътрудничество с медицински центрове от три континента с участие на партньори от Великобритания, САЩ, Гърция и Аржентина. До момента изкуственият интелект е обучен върху кръгло 94 500 случая при пациенти с реални съдови заболявания.
Благодарение на високата резолюция на най-новото поколение термокамери и непрекъснатото усъвършенстване на софтуера методът показва колко успешно медицината може да върне към живот забравени идеи и да ги превърне в методи за профилактика наред с използването на диагностичния им потенциал.
Международните дружества за лечение на трудни за лечение рани при лошо кръвоснабдяване вече интегрират термографията в своите ръководства за ранно откриване на исхемични проблеми при диабетни рани. Раните при диабет са особено рискови - при късно установено лошо кръвоснабдяване на стъпалата може да се стигне до инфекция, която да налага ампутация.
Възможността термографско изследване да се прилага от общопрактикуващи лекари, медицински сестри и фелдшери в системата на Спешната помощ отваря нови хоризонти за спасяване на човешки живот и навременно предотвратяване на тежки съдови състояния, коментираха участниците в конференцията.
Любопитна история е как изобщо се стига до проекта.
Всичко започва съвсем случайно през 2022 г., когато в кабинета на известния инвазивен кардиолог отиват български разработчици, които го молят да им съдейства за контакт с екипа му, който се занимава с рак на млечната жлеза, за да им покажат какво са създали. Проф. Петров разглежда идеята им и им казва, че диагностиката на рака на гърдата вече е „ясна територия, тъй като термографията отдавна е залегнала като опция в американските ръководства". Вместо това им отправя неочаквано предизвикателство в медицинската област, от която разбира най-много. „Дайте да го пробваме при съдови пациенти!"
Процесът преминава от идея през множество клинични изпитвания и 10 научни публикации
За да получи официално признание дори от Европейския съюз. Урсула фон дер Лайен споменава технологията в годишния си доклад като един от примерите за водеща европейска иновация в медицинския сектор.
Към момента технологията се използва предимно в рамките на клинични изпитвания, скринингови проучвания и научноизследователски проекти. Крайната цел е след завършване на регулаторните процедури да навлезе в широката практика на общопрактикуващите лекари и спешната медицина.

Доплащанията от пациентите в сферата на здравеопазването в България са 36% от разходите за лечение, при средно ниво за страните от ЕС от 15%, каза главният икономист на КТ „Подкрепа“ Атанас Кацарчев при обсъждането на бюджета. Според него доплащанията от пациентите трябва да бъдат намалени.
Необходимо е по-добро финансиране и за общинските болници. Необходимо е финансово и кадрово обезпечаване на общинските болници, каза Мария Минчева, зам.-председател на БСК. Държим да има достъп до качествена медицинска помощ за всички, а в малките населени места не е така, заяви и д-р Пламен Радославов, председател на федерацията на синдикатите в здравеопазването към КНСБ. Той обясни, че с бюджета за 2027 г. разходите за доболнична помощ нарастват със 5%, а за болнична помощ с 9,4%.
Общият размер на разходите, предвиден в проекта на бюджет на здравната каса за 2027 г., е 5,68 млрд. евро. Това е с 426,9 млн. евро (+8,1%) повече спрямо бюджета за 2026 г. Представители на синдикалните и работодателите поискаха по-голямо увеличение на разходите за доболнична помощ и превенция, за сметка на разходите за болници.
Превенцията трябва да бъде водеща, каза председателят на АИКБ Румен Радев. Трябва да има по-малко предотвратими заболявания и по-малко отсъствия от работа. Но с проекта на бюджет 80% от увеличението на разходите за здравеопазване отиват за болнична помощ и за лекарства, а само 10% от увеличението са за доболнична помощ, пресметна той.
Необходим е по-голям контрол за харчене на парите в здравеопазването, каза Цветан Симеонов, председател на БТПП. Той обясни, че има случаи в болниците пациенти да пият купени от тях хапчета, а болниците пишат в документите, че им дават лекарства и искат пари за това. Имало случаи хора, които се водят, че са в болница, да си спят вкъщи, но при проверка от контролни органи да ги викат по телефона в болницата.

[bookmark: _Toc245452844]Фирмите плащат два пъти за здраве на работниците

Представители на работодателските организации поискаха да бъде прекратена практиката фирмите да плащат обезщетения за първите два дни от болничните на наетите работници. Работодателите реално плащат два пъти - здравни вноски за наетите хора, а след това и за първите два дни от болничен, каза Цветан Симеонов, председател на БТПП. фирмите ще получат електронен достъп до болничните листове на наетите от тях хора. Предвидено е това да стане от 1 януари 2028 г. Но от Министерство на здравеопазването изразиха готовност системата за достъп да стартира още от началото на 2027 г.
Работодателите не подкрепиха и предложението за увеличение на максималния осигурителен доход от 2300 евро на 2400 евро. Промяната ще има отражение върху сектора на информационните технологии, каза Боян Митракиев, изпълнителен директор на КРИБ. Той обясни, че компаниите от бранша трябва да работят в определени бюджети, а повишаването на максималния осигурителен доход ще доведе до увеличение на плащаните от тях осигуровки. Затова има опасения, че с вдигането на осигуровките компании от бранша ще напуснат страната ни.
Но според Ася Гонева от КНСБ увеличението на максималния осигурителен доход до 2400 евро не е достатъчно амбициозно. Тя обясни, че този таван ограничава осигурителните права на хората с високи доходи, например пенсиите, които те ще получават.

[bookmark: _Toc245452845]Софийските лекари ще лекуват децата на ЦСКА
Клубът подписа меморандум със СЛК

Софийската лекарска колегия започва да се грижи за здравето на децата на ЦСКА. Лидерът в Първа лига подписа меморандум, който беше представен на пресконференция. От името на ЦСКА присъстваха Петър Занев и Бойко Величков, а медицинските корифеи бяха д-р Асен Меджидиев, доскорошен председател на СЛК и бивш здравен министър, както и сегашният шеф д-р Ваньо Видков.
Желанието е децата на ЦСКА да получават възможно най-доброто медицинско обслужване. Идеята дойде от д-р Меджидиев и беше прегърната от клуба.
„Резултатите на академията ни вече са на лице - коментира Бойко Величков, който е неин ръководител. - С огромното съдействие на Петър Занев имаме доста инициативи за подобряване на процесите. Огромно благодаря на Софийската лекарска колегия, която ни протегна ръка. Имаме програма за контрол и взимане на мерки какво се случва в училищата. Също така и за изпращане на наши футболисти в чужбина на стаж.
Погледът към бъдещето си личи от отношението на собственика и ръководството към процесите. Тази инициатива ще затвори кръга и ние ще можем да се грижим за нашите състезатели. ЦСКА като академия е най-доброто място за развиване на млади футболисти.“
„ЦСКА е клубът, който първи потърси съдействие - добави д-р Меджидиев. - Водили сме разговори с федерациите по волейбол и баскетбол. Имаме ресурс да помогнем също на други клубове и спортове. Идеята е децата да се профилактират, да се правят годишни прегледи.“
ЦСКА е санкциониран с 2225 евро от Дисциплинарната комисия на БФС след вечното дерби с Левски, спечелено с 3:0. „Сините“ ще трябва да платят малко повече - 2745 евро.

Артериалната хипертония се подмладява и вече не е чудно, ако човек между 30 и 45 години изведнъж се окаже с високо кръвно налягане. Това е поколението Y или милениалите, родени между 1981 и 1996 г. Мащабно проучване показва, че сред младите хора на възраст от 25 до 34 години 18,8% имат високо кръвно налягане. Във възрастовата група 35-44 години обаче този показател нараства до 34,1%. Това означава, че един на всеки трима успешни млади хора вече има проблеми с кръвното налягане. Според същото проучване мъжете на възраст 35-44 години страдат от хипертония много по-често, отколкото жените (41,1% срещу 29,3%). Същевременно мъжете изпитват силна неприязън към посещени ята при лекар. Затова съветът е да измерват кръвното си вкъщи.
Основното коварство на хипертонията се крие в нейната невидимост. Човек може да се чувства отлично, да гради кариера и да тренира кросфит, без дори да подозира, че кръвоносните му съдове работят на предела на възможностите си. Добре е да познавате добре показателите си, още преди да наближи времето за пенсиониране.
Хронично високото кръвно налягане (над 120/80) принуждава сърцето да работи до точка на изтощение, причинява удебеляване на артериалните стени и постепенно уврежда целевите органи - най-вече сърцето, мозъка и бъбреците. Особено опасно погрешно схващане е убеждението, че хипертонията винаги се проявява чрез симптоми като главоболие, шум в ушите или виждане на петна пред очите. Според Световната здравна организация приблизително 44% от възрастните по света дори не са наясно, че имат хипертония.
Рисковите фактори за високо кръвно са генетична предразположеност (фамилна обремененост с хипертония), предпочитание към солени храни, бързо хранене и ястия от заведения, хроничен стрес и липса на качествен сън, заседнала работа, включваща 8-10 часа дневно пред лаптоп, тютюнопушене и консумация на алкохол.

Препоръчителна е за хора, които пътуват в тропични и субтропични райони
Труд  стр. 15 
Добра новина за хората, които пътуват и остават на почивка за по-дълго време в екзотични страни с тропичен и субтропичен климат, е че за първи път в нашите аптеки е налична ваксина срещу вирусната инфекция денга. Това заболяване се предава основно чрез ухапване от заразени комари. Ваксината може да се прилага от 4-годишна възраст.
По данни на Световната здравна организация годишно се регистрират между 100 и 400 милиона инфектирани от над 100 държави. Случаите са нараснали от около 505 000 през 2000 г. до 14,6 милиона през 2024 г., като реалният брой вероятно е по-висок. Най-засегнати са страните от Централна и Южна Америка, Югоизточна Азия и Западнотихоокеанския регион. През
2024 г. над 86% от всички случаи в света са докладвани от Америка. В Европа разпространението на тигровия комар (Aedes albopictus) - един от преносителите на вируса на денга - се разширява, като видът вече е установен в обширни части на Южна и Западна Европа, особено в Италия и Испания. През 2024 г. в тези две страни са регистрирани и локално придобити случаи на денга, т. е. инфекцията вече не е внесена от чужбина.
Азиатският тигров комар е разпространен и в различни региони на България. Засечен е за първи път през 2011 г. в Созопол, а впоследствие в Бургас, Пловдив, Пазарджик, Варна, Благоевград, Стара Загора, Враца, Монтана и София. Освен треската денга, той може да бъде преносител и на други инфекции: чикунгуня, зика, западнонилска треска, жълта треска.
Денга може да протече безсимптомно, като грипоподобно заболяване, или като тежка, потенциално животозастрашаваща инфекция. При 1 от 4 заразени протича със симптоми, които продължават обикновено между 2 и 7 дни. Специфично лечение няма, а грижите са поддържащи. Човек може да се зарази повече от веднъж. Повторната инфекция с различен серотип на вируса, причиняващ денга, може да протече много по-тежко.
Ваксината е жива, атенюирана и четиривалентна. Съдържа компоненти, свързани с четирите серотипа на вируса. Схемата включва две дози, които се поставят в интервал от 3 месеца. Прилага се подкожно, за предпочитане в горната част на ръката. Може да се съчетае по време с ваксини срещу хепатит А, жълта треска и човешки папилома вирус. Прилага се само по лекарско предписание.
Ваксината не трябва да се поставя при свръхчувствителност към активните или помощните вещества или към предходна доза, при вроден или придобит имунен дефицит (включително симптоматична HIV инфекция), както и по време на бременност и кърмене. Ваксинацията се отлага при остро тежко фебрилно заболяване, а решението за ваксиниране се взема от лекар след индивидуална преценка. Най-честите нежелани реакции са леки до умерени и траят 1-3 дни. Това са болка и зачервяване на мястото на инжектиране, главоболие, мускулна болка, общо неразположение, отпадналост и повишена температура.
„Важно е да се знае, че денга може да протече тежко, особено при наличие на рискови фактори като диабет, затлъстяване, хронични бъбречни, белодробни и сърдечни заболява-ния, включително хипертония. Ваксинацията е силно препоръчителна за хора, които често пътуват в ендемични региони - тропични и субтропични области, както и за тези, които остават там за по-дълъг период или са изложени на професионален риск, например работят на открито“, посочва проф. д-р Ива Христова, директор на Националния център по заразни и паразитни болести.

[bookmark: _Toc245452848]Д-р Стефан Николов, гастроентеролог: Метаболитният синдром е чест проблем в развитите държави
С него са свързани сърдечно-съдовите болести, захарният диабет тип 2, омазненият черен дроб, камъните в жлъчката

Връзката между метаболитните нарушения и сърдечно-съдовите заболявания е установена от средата на миналия век. В началото на 80-те години проф. Джералд Рийвън обединява триадата дисли-пидемия, артериална хипертония и хипергликемия като рискови фактори за сърдечно-съдовите заболявания и нарича тази комбинация Синдром X. Малко по-късно същият учен обръща внимание на инсулиновата резистентност като допълнителен важен фактор, свързващ останалите рискови фактори, разказа историята на откриването на метаболитния синдром д-р Стефан Николов, специалист по вътрешна медицина и гастроентерология, по време на 25-ата Национална среща на фондация „МОСТ“.
Заболяванията, които са свързани с метаболитния синдром, са захарен диабет тип 2, сърдечно-съдови болести, чернодробна стеатоза (омазнен черен дроб), стеатозен хепатит, холестеролова холелитиаза (жлъчни камъни), хиперхолестеролемия (повишено ниво на холестерол в кръвта, особено на „лошия“ LDL холестерол, което води до натрупване на мастни плаки в артериите). С този синдром могат Да се свържат още сънна апнея, астма, поликистоза на яйчниците и някои форми на рак.
За възникването на метаболитния синдром са важни затлъстяването и неправилното разпределение на мазнините в тялото, инсулиновата резистентност и съчетанието на. други независими фактори. Допринасящи фактори са възраст, провъзпалителни състояния, хормонални промени и не на последно място -начинът на живот на съвременния човек.
„Натрупването на мазнини и разпределението им в тялото е проблемът на пандемията от затлъстяване в съвременното общество, причина за превалиране на този синдром -казва д-р Николов. - Затлъстяването има директна връзка с кардиоваскуларните заболявания с висок риск, артериалната хипертония, хиперхо-лестеролемията, хипогликемията и намаления HDL холестерол - т. нар. добър холестерол. То е два вида -централно (мезентериално или вис-церално), което е свързано с тежестта на възпалението, и втори вид - дорзоцервикално, корелиращо с хепатоцитното увреждане, възпалението и фиброзата.“
Първото е по-характерно за дамите, а второто - по-скоро за мъжете. Общото е, че е нарушен първичният метаболизъм на липидите, което води до ектопичното им (не на място) натрупване мезентериално, обаче около 10% от тях се натрупват в черния дроб. Това е един от основните проблеми на гастроентерологията и по-точно на хепатологията, уточнява д-р Николов.
„Има директна връзка между затлъстяването и инсулиновата резистентност, тя нараства с теглото -обяснява докторът. - Инсулиновата резистентност бива първична и вторична. Всяка клетка има рецептори за инсулина по своята повърхност. При първичната инсулинова резистентност има промени в тези рецептори, докато при вторичната има натрупване на масти върху тях. И в двата случая се стига до намален ефект на инсулина, до хипергликемия, която води до увеличаване компенсаторно на инсулина. Появява се необходимост от по-висока секреция на инсулин, за да се постигне нормален метаболитен отговор, понеже нормалните инсулинови концентрации не могат да го постигнат. Няма яснота кои метабо-литни функции могат да се измерват за оценка на степента на инсулиновата резистентност, освен това различните органи отговарят на действието на инсулина по различен начин. Първичното място на резистентността към инсулина е периферията - мастната тъкан, мускулатурата, с последващо преразпределение на мазнините, например към черния дроб (стеатоза). При липолиза (окисление на липидите) имаме повишено ниво на свободни мастни киселини и намалена супресия на липолизата от инсулина. Стига се до натрупване на масти в тялото й съответно - в черния дроб, в мускулатурата, сърдечния мускул, ендотела.“
За клинична диагноза на метаболитния синдром СЗО препоръчва доказване на един от следните критерии: захарен диабет тип 2, хипергликемия на гладно без доказан захарен диабет, нарушен глюкозен толеранс, нормална глюкоза на гладно и хиперинсулинемия. Към този критерий СЗО добавя още два от следните: високо кръвно налягане над 140/90, повишено ниво на триглицеридите над 1,7 ммол/л, намален добър холестерол (под 0,9 ммол/л за мъже и под 1 ммол/л за жени), индекс на телесната маса над 30 (над 26 се говори вече за затлъстяване) и албуминурия над 20 или съотношение албумин/креатинин над 30.
Диагноза метаболитен синдром се поставя при абдоминално затлъстяване - над 102 см за мъже и над 88 см за жени, високи триглицериди -над 150 мг/дл, намален добър холестерол - под 40 мг/дм за мъже и под 50 мг/дл за жени, артериална хипертония - над 130/85, и глюкоза на гладно над 110 мг/дл.
„При метаболитния синдром от особено значение е ранната диагностика, предвид необходимостта от адекватна профилактика и лечение - казва в заключение д-р Николов. - За съжаление населението в развитите държави е с много висок процент на метаболитен синдром.“

Причината е, че се увеличава размерът й и това води до промени в уринирането, които с времето се превръщат във физиологични проблеми. Те включват слаба струя на урината, често уриниране, накапване, парене, усещане за тежест в тазовата област, необходимост от ставане повече от два пъти през нощта за уриниране, нужда от напъване. Увеличаването на простатата (наричано още доброкачествена простатна хиперплазия или ДПХ) започва след 50 и се установява при 50% от мъжете в тази възраст. С напредването на възрастта делът на диагностицираните пропорционално нараства.
Как се лекува ДПХ? Лечението може да включва промени в начина на живот, като например ограничаване на приема на кофеин и течности вечер или прием на медикаменти, които отпускат мускулите в и около простатата и улесняват уринирането. Ако тези мерки не са ефективни, следващата стъпка е простатна хирургия.
Лазерната хирургия с Тулиум 200 вата е най-високият клас в лечението. Лазерната система притежава водещи технологични характеристики, които позволяват изключителна прецизност на проникване в простатата и бързина при премахване на простатната тъкан по метода вапоризация / изпаряване/ - предимства, недостижими за другите лазерни системи, използвани в областта в урологията.
Защо е важен скринингът на простатата? Препоръката е да започне около 50-годишна възраст като веднъж годишно задължително се изследва обемът на простатата и туморният маркер ПСА. От резултата на ПСА урологът оценява два показателя - скоростта на промяна на маркера във времето и плътността на ПСА чрез съпоставянето на резултата с обема на простатата. Ако резултатите подсказват възможен злокачествен процес, се пристъпва към ФЮЖЪН-биопсия, при която виртуален навигатор насочва към съмнителните зони и се изследва материал от тях.
При диагностициран и локаризиран рак на простатата последната иновация в лечението му е робот-асистираната хирургия с VERSIUS®. Отвореният тип конзола, пълният зрителен контрол на хирурга върху оперативното паче, както и патентованият режим „пълна китка“ на роботизираните рч.це, позволяващ 2 завъртания по 360 градуса, го позиционират като следващо поколение в роотизираната хирургия.
В ЛЕЙЗЪР МЕД - София. Варна и Стара Загора се провежда ПЪЛЕН ПРЕГЛЕД НА ПРОСТАТАТА е включени: консултация C УРОЛОГ, ИЗМЕРВАНЕ НА ОБЕМА НА ПРОСТАТАТА. ИЗМЕРВАНЕ НА ОСТАТЪЧНА УРИНА, ТУМОРЕН МАРКЕР ПСА.

Телеграф  стр. 10
Има теми, за които мъжете в България предпочитат да мълчат, и увеличената простата дълго беше начело в този списък. Нощите се накъсват от поредното ставане до тоалетната, струята отслабва, а хапчетата помагат все по-малко. Въпреки това разговорът с уролога се отлага с месеци, а понякога и с години, защото думата „операция“ събужда представи за болезнено и рисковано изпитание с дълго възстановяване.
Точно тези представи екипът на Хил клиник -София реши да промени, когато сред първите в страната въведе и популяризира лечението със Зелен лазер. Тогава малцина вярваха, че мъж, който сутринта е влязъл в операционната със страх, може само след ден да се прибере у дома. Още по-малко вярваха, че първите нощи след процедурата ще бъдат по-спокойни от тези преди нея. Без разрез и без пълна упойка, със спинална анестезия и минимално кървене, Зеленият лазер постепенно спечели доверието на мъже, които дотогава бяха убедени, че по-добре да търпят, отколкото да лягат на операционната маса. Така името на Хил клиник се свърза с него: пациентите разказваха на приятелите си, а приятелите идваха с думите „чух, че при вас не е страшно“.
Медицината обаче не стои на едно място, а екипът, който някога отвори вратата за Зеления лазер, не спря дотук. Днес в клиниката се прилага и последно поколение Холмиум лазер - технология, която мнозина специалисти по света приемат за един от най-съвременните методи за лечение на увеличена простата. С него уролозите могат да отстранят увеличената тъкан цялостно, включително при значително увеличени жлези, при които доскоро единственият път беше класическата открита операция. Отстранената тъкан остава за хистологично изследване, което дава допълнителна сигурност, а резултатите от метода се смятат за едни от най-трайните.
Ако Зеленият лазер беше началото, което убеди мъжете, че операцията на простатата може да бъде щадяща, Холмиум е следващата стъпка. С него лекарите от Хил клиник избират подхода според размера на жлезата, здравето и очакванията на всеки пациент, а не обратното.

Майки на деца увреждания са готови да излязат отново на протест.
Причината е нов проект за промени в Закона за личната помощ. Ако той се приеме, възнаграждението на личните асистенти се замразява, те ще загубят и някои права. Законопроектът е предложен от депутати от „Прогресивна България“ и е част от реформата в ТЕЛК, която управляващите задействат. В бюджета за догодина е заложено, че тази реформа ще спести на държавата 228 милиона евро разходи.
Механизъм
Законопроектът предвижда от 1 януари възнагражденията за личните асистенти да се отвържат от минималната работна заплата с коефициент 1,4- Според мотивите на вносителите заплащането догодина няма да се увеличи с ръста на мини манната заплата, а ще остане на нивото от 2026 г. Средствата за лична помощ ще се определят всяка година в бюджета.
Личните асистенти ще загубят и права. Вместо трудов договор те ще подписват специален договор за предоставяне на лична помощ. Така те няма да получават клас прослужено време. Ще продължат да бъдат осигурявани за фонд „Пенсии“ и за здраве, а по желание и за майчинство и общо заболяване. В същото време личните асистенти няма да бъдат ограничавани да работят паралелно на трудов договор.
„Настояваме за незабавни действия по изтегляне на горе цитирания правен абсурд, сътворил откровена дискриминация към най-уязвимите. Настояваме също за диалог, среща в спешен порядък, когато се тръгва да се посяга на закона, който спасява живота на хиляди с най-нерадостната съдба. За този закон сме водили невиждана борба, взела своите жертви и няма как с лека ръка да ви оставим да го посечете. Дотук никой не си го е позволил. Не и без нашето съгласие!“, написаха във Фейсбук от организацията „Системата ни убива“.
Срещу готвените промени скочиха и от опозицията в парламента. ГЕРБ, ДПС и ДБ се обявиха срещу предлаганите промени. Депутатите от трите формации казват, че парите на личните асистенти ще бъдат замразени, а може дори и да бъдат намалени.
Отговор
От „Прогресивна България“ настояват, че с промените се цели в центъра да е човекът, който се нуждае от помощ и никой няма да бъде лишен от социални придобивки. Управляващите искат да се преборят с фалшивите ТЕЛК решения.
„Всички майки на деца с увреждания ще продължат да бъдат техни асистенти, но в същото време, ако искат, ще могат и да работят. Освен това разширяваме кръга на асистентите, т.е. вече ще могат да бъдат асистенти и държавни служители, когато имат близки с увреждания, или друг тип свободни професии, като адвокатите например“, каза депутатът Иван Янев настояват за 14%.

Последните 300 000 дози противогрипни ваксини, осигурени по националните програми за безплатна имунизация, се разпределят към личните лекари в страната.
Доставките се извършват тази седмица, съобщиха от Министерството на здравеопазването. Ваксините са предназначени за деца и хора на възраст 65 и повече години, които могат да се имунизират безплатно по съответните национални програми. С приключването на доставките общият брой на осигурените дози за настоящия сезон достига 547 504, като 500 000 от тях са инжекционни. По данни на здравното министерство досега са поставени 108 518 ваксини, включително 20 484 назални.
Последните се прилагат без убождане и са предназначени за деца. От ведомството напомнят, че ноември е подходящ момент за имунизация срещу сезонния грип. Кампанията по националните програми започна през октомври и ще продължи до края на март 2027 г. Здравните власти подчертават, че ваксинацията е препоръчителна не само преди началото на грипния сезон, но и по време на разпространението на вирусите. Тя намалява вероятността от тежко протичане на заболяването, усложнения и необходимост от болнично лечение.

Платформата Folklore на стартъпа Helena Bioinformatics съкращава времето За анализ на човешки геном до 5-10 минути.
Компанията тества софтуера с данни от над 1000 генома на CellGenetics и предлага абонаментни планове.
За международната си експанзия стартъпът разчита на дистрибуторско партньорство с „Елта 90“.
Владимир Владков
Капитал  стр. 58-59 
Разходите за секвениране на човешкия геном намаляха драстично през последните години, но истинското „тясно място“ в модерната генетика остава интерпретацията на данните. И докато прочитането на човешката ДНК вече може да струва под 100 долара на проба, софтуерният анализ на милионите генетични варианти продължава да бъде доста скъп и бавен процес, често недостъпен за повечето малки и средни лаборатории.
Точно в тази пазарна ниша се позиционира българският стартъп Helena Bioinformatics („Хелена биоинформатикс“), основан от Владимир Митев. Компанията разработва софтуерната платформа Folklore, която автоматизира класификацията и приоритизацията на генетични варианти от цялогеномни файлове, като съкращава времето за анализ от обичайните три-чети-ри часа, предоставяни от утвърдилите се решения на пазара, до едва 5-10 минути.
От практическия лабораторен проблем до научен пробив
Идеята за Helena Bioinformatics идва от реален казус в практиката на българската генетична лаборатория CellGenetics. Големите глобални играчи на пазара като Illumina и Sophia Genetics предлагат софтуерни лицензи на цени между 20 хил. и 80 хил. евро годишно, обяснява Митев. За по-малките диагностични структури обаче тези суми са непосилни, затова те разчитат или на безплатни, но разпокъсани бази данни, които налагат месеци ръчен труд, или аутсорсват пробите си към големи чуждестранни центрове(основно в Германия). „По този начин те остават в ролята на обикновен препродаван с минимален марж на печалба“, добавя той.
За да преодолее тези пречки, Владимир Митев поема архитектурата и разработката на самостоятелно решение съвместно с екипа на CellGenetics. За научната валидност на продукта към начинанието се присъединява акад. Драга Тончева като главен научен директор (Chief Scientific Officer). Тя е утвърден авторитет с над 40 години опит в медицинската генетика и дългогодишен ръководител на катедрата по медицинска генетика в Медицинския университет в София.
Имената на компанията и на платформата съзнателно „бягат“ от стерилния корпоративен тон в биотехнологичния сектор. „Helena е препратка към двойната спирала (Helix) на молекулата на ДНК, докато Folklore отразява убеждението ми, че човешкият геном е история и знание, което се предава и разказва между поколенията под мотото Reading the Genome“, коментира Митев избора на имена.
Платформата преминава през прецизна клинична верификация. Тя е тествана с данни от над 1000 генома, обработени от CellGenetics, както и в четири клинични проучвания върху 197 реални случая, разделени в четири кохорти. Методологията и резултатите получават международна рецензия и публикация в престижното научно издание Frontiers in Genetics.
Скорост чрез записи в оперативната памет Конкурентното предимство на Folklore стъпва върху софтуерна архитектура, която разчита на съвременни технологии, а освен това е съобразена със строгите регулации за защита на чувствителни здравни данни.
Архитектурата е базирана на оперативната памет (In-Memory). Това означава, че софтуерът разчита на колонни бази данни, работещи изцяло в RAM паметта на сървърите. Това спестява забавянето от четене и запис на дискови носители и позволява мигновена паралелна обработка.
„Платформата следва стриктно международните медицински консенсусни стандарти като ACMG/AMP, а това гарантира предвидимост и надеждност на резултатите“, обяснява Митев. Всъщност изкуствен интелект се използва, но единствено като помощно средство за обобщаване на научните доказателства и разясняване на механизмите на мутациите, добавя той.
Освен това заради строгите европейски регулации за генетични данни Folklore не използва публични облачни услуги и AI модели (като OpenAI, Gemini или Claude) и не допуска споделяне на данни на споделени ресурси. Компанията използва модели с отворен код, инсталирани на собствени защитени сървъри във Франкфурт, Хелзинки и София. „Пациентските данни са криптирани по стандартите на GDPR, а суровите файлове се изтриват веднага след приключване на анализа, разбира се, при желание на лабораторията и/или пациентите“, коментира Митев.
Адаптиран пазарен модел Helena Bioinformatics предлага модел на таксуване, адаптиран за малки и средни диагностични центрове. На първо място, тя предоставя достъпни абонаменти и цена на проба. „Вместо непосилни фиксирани лицензи или цени от 200 250 евро на анализ на един геном при конкурентите, нашата платформа предлага абонаментни планове, при които цената може да падне под 5 долара на геном, разбира се, при висок обем на пробите—около 100. Имаме и гъвкава единична такса 30-40 евро за спорадични нужди, което пак е значително по-евтин вариант“, обяснява Митев.
За пазара в България и региона компанията си осигурява ексклузивно дистрибуторско партньорство с компанията „Елта 90“. Тя е доставчик на лабораторно оборудване в България и официален дистрибутор на секвенаторите Illumina, като има перспектива за съвместно навлизане на балканските пазари.
Другият вариант за експанзия на Helena Bioinformatics е интеграция в В2В платформи. Folklore вече оперира през специализирани маркетплейси за медицински софтуер в Испания и си партнира с академични центрове в България— Софийския университет и БАН, както и с Университета в Оулу, Финландия.
От самоиздръжка към Pre-seed
До момента Helena Bioinformatics се развива изцяло на принципа на самоиздръжката (bootstrapping). Компанията печели подкрепа от програмата InnovationAmp, която й осигурява ресурс за изчислителна инфраструктура и работа с изкуствен интелект на стойност около 30 хил. евро за една година. В момента стартъпът е на финалната стъпка от приемането му в инкубатора на Sofia Tech Park.
Макар екипът да води разговори с рискови инвеститори, Владимир Митев отбелязва, че спецификите на биоинформатичния сектор срещат известни предизвикателства сред локалните фондове. Голяма част от инвеститорите в региона търсят предимно ориентирани към масовия потребител компании с бърз цикъл на възвръщаемост (т.нар. модели shoot-for-the-moon), докато медицинският и лабораторен сектор изисква по-дълги цикли на внедряване и специфична нишова експертиза.
Helena Bioinformatics се подготвя за привличане на първи капиталов рунд на ниво Pre-seed или Seed, като целта е не просто финансов ресурс, а стратегически партньор. Компанията ще насочи бъдещия капитал основно към привличането на опитен мениджър по бизнес развитие и продажби в Европа—професионалист с изградена мрежа от контакти в здравния сектор и дистрибуцията на биотехноло-гични решения. IK
***
Владимир Митев, Основател на Helena Bioinformatics
Една от мащабните ви инициативи е създаването на референтна геномна база данни За България. Каква празнина запълва тя и как ще помогне на диагностиката?
Популационните честоти на генетичните варианти са фундаментални за правилната клинична оценка, но българите са изключително слабо представени в глобалните европейски бази. В най-голямата европейска кохорта (Non-Finnish European), наброяваща около 800 хил. генома. българските проби са едва около 2000. Това води до сериозен риск от диагностични грешки: мутация, която е обичайна за германци или испанци, може да липсва у нас и погрешно да бъде класифицирана като патогенна, или обратно-специфичен за Балканите вариант да остане неразпознат. До момента през Folklore са преминали над 1000 генома. Планираме в партньорство с университети и институти да структурираме тези данни в публична безплатна база с български референтни честоти, която да обслужва цялата научна и диагностична общност в страната.
 Освен редките заболявания накъде насочвате фокуса на софтуера — онкогеномика, превенция или персонализира-но здраве?
Разширяваме платформата в няколко ключови направления. В онкогеномиката работим по модули за оценка на мутации в гени като BRCA1 и BRCA2, които носят висок риск от рак на гърдата и яйчниците-тук целта е навременна превенция и индивидуален профилактичен план, втората ни стъпка е фармакогеномиката - кандидатстваме За членство в DHI клъстера (Дигитални решения и иновации в здравеопазването-бел. ред.), за да си партнираме с фармацевтични компании по изследвания За лекарствена поносимост и терапевтичен отговор. В дългосрочен план ще адаптираме анализите и за крайния потребител чрез нутригеномика-предоставяйки достъпна и научно обоснована информация За предразположения към храни и метаболитни дефицити като непоносимост към глутен.
Folklore отваря софтуерен достъп за автономни AI агенти. Какви са регулаторните граници на този процес?
В световен мащаб биоинформатичните инструменти все по-често се задвижват директно от автономни софтуерни агенти, които извършват комплексни научни справки. Folklore предлага пълна API интеграция и вече е част от средата на платформи като Bio-Router (спиноф на Калифорнийския университет в Сан Франциско—UCSF), където външни агенти ползват нашия алгоритъм за бърза класификация на мутации. В същото време стриктно спазваме регулаторните рамки: софтуерът оперира в режим Research Use Only (RUO). Пълната европейска сертификация за медицинско изделие (IVDR) отнема до две години и около половин милион евро, затова на този етап софтуерът ни служи като прецизен инструмент в ръцете на специалистите. Окончателният медицински доклад задължително се валидира и подписва от квалифициран лекар генетик.

[bookmark: _Toc245452854]„БТЛ индъстрийз“: от влакче за материали до робот екзоскелет
Капитал  стр. 44 
Пловдивският производител на медицинска техника ..БТЛ индъстрийз" продължава растежа си, след като през миналата година се премести в изцяло нова сграда. Това му дава пространство за развитие както по отношение на производството, така и като персонал. Интересна новост през тази година е продуктът BTL ЕХО-роботизиран екзоскелет, който помага на хората с двигателни проблеми по-лесно да проходят. От догодина изделието ще се произвежда в Пловдив. Компанията продължава да се фокусира върху автоматизация и роботизация, но това не е за сметка на служителите, които се увеличават до около 950 в момента от малко над 800 към края на миналата година. „Сега работим и върху това да имаме роботизация, тоест да имаме кобот. който да зарежда детайлите и да ги вади. Но това отнема време“, разказва изпълнителният директор Веселин Каравасилев. Друго нововъведение е така нареченият water spider-влакче, което се управлява от оператор и на ден движи около 400 до 600 колички с материали, с което замества труда на 15 до 20 оператори.
Една от последните иновации на компанията е в областта на рехабилитацията-роботизиран екзоскелет, който подпомага раздвижването на долните крайници на човешкото тяло. Наречен BTL ЕХО, той осигурява различни степени на роботизирана двигателна подкрепа За пациента, като се адаптира спрямо неговите нужди по време на ходене.

НАЦИОНАЛНИ ТЕЛЕВИЗИИ

[bookmark: _Toc245452855]Промените в Закона за личната помощ: Остри реакции на засегнатите и от опозицията в парламента
БНТ, Новини в 20.00 часа  

Остро недоволство сред родители на деца с увреждания и политически сблъсък заради готвените промени в Закона за личната помощ. Управляващите предлагат трудовите договори на личните асистенти да бъдат заменени със специални, а опозицията настоява законопроектът да бъде оттеглен.
Според управляващите промените ще дадат възможност на личните асистенти да работят и на друго място, като същевременно се грижат за своите близки с увреждания. Така кръгът на асистентите ще бъде разширен и ще включва дори държавни служители и адвокати. Според опозицията обаче новите договори поставят под въпрос платения отпуск, допълнителното възнаграждение за трудов стаж и част от осигурителните права. Родителите на деца с увреждания също са категорично против предложенията и обявиха, че са в протестна готовност.
За майките на деца с увреждания грижата е денонощна. Затова и предложението на управляващите да могат да работят допълнително предизвика остро недоволство.
Милена Райкова: „Това с допълнителната възможност ние да можем да работим, за мен е меко казано арогантно. Защото ние, ако можехме, повярвайте, щяхме да работим“.
Гергана Маврова: „Ние сме най-лесните да спестят от нас. Ние не извършваме услуга личните асистенти. Ние извършваме много тежък, отговорен, физически и психически труд“.
Притесненията им са свързани и със замяната на трудовите договори със специални договори за предоставяне на лична помощ.
Радостина Стойкова: „Специални договори – какво ще им е специалното, не знам. Това, което очевидно става ясно е, че редица гарантирани ни от трудовото законодателство права потъват или остават в недостатъчно ясна уредба“.
Остри критики срещу законопроекта отправиха и от опозицията.
Илияна Жекова, ГЕРБ-СДС: „Няма да им се полага платен годишен отпуск и няма да бъдат осигурявани за фонд безработица."
Айтен Сабри, ДПС: „Нима майката, която се грижи за собственото дете, което е болно, което е с увреждане, трябва да остави детето си, за да отиде да изкара някой друг лев?“
Елисавета Белобрадова, ДБ: „Няма никаква възможност, особено майките на деца с увреждания да могат да се включат в този дебат.“
Венко Сабрутев, ПП: „Политиците, които говорят най-много за надежда са политиците, които отнемат най-много от надеждата“,
Георги Георгиев, „Възраждане“: „Те трябва да оттеглят този законопроект. Това е категорично недопустимо и засяга 88 хиляди човека в нашата държава.“
Управляващите обаче уверяват, че социалните придобивки ще бъдат запазени.
Иван Янев, „Прогресивна България“: „Социалният пакет е осигурен и няма да има хора, които да бъдат лишавани от придобивки. Всички майки на деца с увреждания ще продължат да бъдат лични асистенти на своите деца, но в същото време ще имат възможност, ако имат възможност да работят допълнително“.
Пациентски организации настояват за запазване на трудовите договори, а личните асистенти вече обсъждат и национален протест.

[bookmark: _Toc245452856]Медиците за трагедията на АМ Тракия
БНТ, Денят започва  

Два екипа на Спешна помощ – Ямбол са изпратени веднага след първия сигнал за тежката катастрофа на автомагистрала „Тракия“, а впоследствие на терен са мобилизирани допълнителни екипи от региона и съседни области. Достъпът до пострадалите е бил изключително труден, а за евакуацията им се е наложило съдействие от други служби и хора на място. Това разказа в "Денят започва" д-р Атанас Парушев, завеждащ филиала за спешна медицинска помощ към Центъра за спешна медицинска помощ – Ямбол. 
Въпреки бързата мобилизация на наличните екипи станало ясно, че мащабът на инцидента надхвърля възможностите на Центъра за спешна медицинска помощ – Ямбол. Затова е потърсено съдействие от съседни центрове и болнични структури. 
„За координацията мога да кажа абсолютно да. Колегите, които са били на терен, правят бърз триаж на пациентите, както и медицинско разузнаване. Оказва се, че ЦСМП - Ямбол със собствени сили и средства няма да може да се справи. Обикновено се търси съдействие от съседни центрове. Чрез 112, лични контакти бяха уведомени ЦСМП Сливен и Бургас.“ 
Един от най-сериозните проблеми пред спасителните екипи бил достъпът до пострадалите. „Достъпът беше много труден. Поне 200 метра, за да се достигне до окото на бурята. Налагаше се пациентите да се носят с твърда носила. Всъщност това не беше възможно само с нашите сили и средства. Така че да, имаше от пострадалите, които много активно се включваха, за което им благодарим. Както и аварийно-спасителните служби бяха на наше разположение. Така че без тях трудно щяхме да се справим.“ 
Д-р Парушев изрази благодарност към всички медицински екипи и служби, участвали в спасителната операция.

[bookmark: _Toc245452857]Учители и ученици от Бургас сред първите кръводарители след трагедията на АМ „Тракия“
БНТ, Денят започва  

Стотици доброволци откликнаха на призивите за кръводаряване след тежката трагедия на автомагистрала „Тракия“. В Бургас над 200 души вече са дарили кръв в подкрепа на пострадалите, а сред първите доброволци бяха учители и ученици от местното спортно училище. Междувременно двама от настанените в болница „Сърце и мозък“ пациенти остават под интензивни медицински грижи.
37-годишният детски инфекционист е в стабилно състояние, но остава настанен в реанимация. През деня му предстоят образни изследвания, след които лекарите ще преценят дали може да бъде изведен от интензивния сектор.
Състоянието на втория пациент – румънски гражданин, остава критично. Той е в медикаментозна кома и на апаратна вентилация, като през нощта е отчетено влошаване на здравословното му състояние.
Тежката катастрофа обедини стотици доброволци в Бургас още в първите часове след обявяването на кампанията за кръводаряване. Сред първите, които се отзоваха, беше Красимира Якимова, а след нея към инициативата се присъединиха нейни колеги и ученици от спортното училище в града.
„Въобще не съм се замислила. Кръводаряването за мен е лична кауза и когато имам възможност да го правя, в момента просто коментирахме с директора ситуацията и решихме, че можем да направим нещо и с нашите млади зрелостници, които са навършили 18 години. Когато става дума за човешки живот, човек не трябва да се замисля много. Съпричастността всъщност е действие, с което можем да помогнем. Не е само на думи. Така че не ми трябваше много време. Спортистите са хора, които умеят да взимат решения бързо и да реагират в кризисни ситуации. Просто влязох при тях и ги поканих да дойдат с мен. И така тръгнахме“, разказа Красимира Якимова.
Тя уточни, че решението било взето още в първите сутрешни часове, когато учениците научили за трагедията. Случилото се разтърсило цялото училище, а желанието на младите хора да помогнат било силно.
Сред включилите се в акцията е и учителят Динко Динков. 
„При така тежка трагедия, при загубата на толкова много живота на българи, опасността за живота на много други, просто ние изпитахме едно състрадание, едно желание да помогнем по всякакъв начин, какъвто може. И както чрез литературата възпитаваме и чрез историята, така искахме да покажем на дело всички тези думи за християнски добродетели, трябваше да имат да се изразят в примери. Аз изпитах едно умиление, една голяма благодарност към всички ученици, които се притекоха на помощ и по така най-бързия начин, което много ме вдъхнови, съм им изключително благодарен. Бих искал да кажа още, че болката, страданието в българската литература, българската история имат една жестока сила да обединяват, да сродяват. И това сродяване има пък своята възможност да ражда доброта, любов, съпричастност, което на практика ние го видяхме“, заяви Динков.
В акцията се включили ученици, учители и представители на писателската общност. Част от младите доброволци дарявали кръв за първи път, но въпреки притеснението си решили да помогнат.

[bookmark: _Toc245452858]Откриха библиотека в болницата в Русе в памет на момче, покосено от мълния
БНТ, Денят започва

Откриха библиотека в болнично отделение в Русе в памет на 11-годишния Венци, който загуби живота си при трагичен инцидент с мълния на един от футболните терени в града. Зад каузата застана семейството на момчето, а идеята се ражда през лятото, когато се навършват три години от трагичния инцидент. Тогава, вместо цветя и свещи, близките на Венци призоваха хората да дарят детски книги в негова памет.
 https://bntnews.bg/news/kauza-v-pamet-na-momche-pokoseno-ot-malniya-semeistvoto-otkri-biblioteka-v-bolnicata-1421846news.html

[bookmark: _Toc245452859]Орязват ли правата на личните асистенти? Майки на деца с увреждания скочиха срещу промените, касаещи личните асистенти
bTV, Новини в 19.00 часа 

Остра полемика и словесни престрелки в Народното събрание между властта и опозицията заради законови промени, касаещи личните асистенти. Държавата орязва част от правата им с аргумент, че могат да работят на още едно място.
Магдалена Вакарелска е личен асистент на сина си от три години. 12-годишният Борис е с увреждане и иска непрекъснати грижи. Жената казва, че е шокирана от подготвените промени в Закона за личната помощ.
„Ще ни спрат трудовия стаж, а за нас това е важно, защото ние нямаме възможност да работим друга работа и не работим. Не защото не искаме да работим и сме мързеливи и така нататък. Не работим, защото няма кой да ни гледа децата“, казва Магдалена Вакарелска.
С промени в Закона за личната помощ асистентите няма да имат клас прослужено време, а трудовите им договори се заменят със специален договор за личен асистент. Няма да могат да получават обезщетения от фонд „Безработица“ и от трудов стаж.
Освен това възнагражденията им ще бъдат „отвързани“ от минималната работна заплата. Това ядоса опозицията.
„Изводът е, че комунистите искат парите на българите да влязат в техните джобове. Всеки ден те ви обират парите, откъдето могат. Единствено можем да похвалим МВР. Не е като едно време, както каза премиерът Радев. Вече за един изстрел двама убийци има. 200% разкриваемост“, коментира Бойко Борисов.
„Това е едно абсолютно безобразие, на което ние се противопоставяме ясно. Разбираме, че правителството се опитва да запълни дупки в бюджета, защото няма никакво друго обяснение. В бюджета е заложено намаляване на разходите с 227 милиона“, казва Елисавета Белобрадова от ДБ.
„Говорят ни за гъвкаво работно време. Какво гъвкаво работно време? Няма как майката, която се грижи за собственото си дете, което е болно, което е с увреждане, трябва да остави детето си, за да отиде да изкара някой друг лев и да работи на трудов договор? Оставете майките на децата си!“, коментира Айтен Сабри от ДПС.
От „Продължаваме промяната“ стартират и петиция за отхвърляне на закона.
„Кои са личните асистенти? Това са родителите на деца и възрастни с увреждания. Това ли се оказа най-големият проблем на държавата? Къде са обществените поръчки в здравеопазването? Къде са фалшивите хоспитализации?“, казва Венко Сабрутев.
От „Прогресивна България“ защитиха проекта си. „Социалният пакет е осигурен и няма да има хора, които да бъдат лишавани от социални придобивки. Тук е важно да се каже, че всички майки на деца с увреждания ще продължат да бъдат асистенти на своите деца. Но в същото време ще имат възможност, ако имат възможност, да работят и допълнително“, казва Иван Янев от ПБ.
Магдалена оценява закона така: „Абсолютно обида. Мисля, че не са опрели много до тези деца и до майките на тези деца, за да се оправи държавата“, казва Магдалена Вакарелска.
От социалното министерство заявиха още вчера, че няма да се отнемат права.

[bookmark: _Toc245452860]Тристранката обсъди бюджетите на държавата 
Нова телевизия, Новини в 19.00 часа
 Без единодушие и с доста забележки премина извънредното заседание на Националния съвет за тристранно сътрудничество в четвъртък. В дневния ред бяха включени три ключови законопроекта, свързани с финансовата рамка на държавата за 2027 г. Първа точка предвиждаше обсъждане на проекта на Закон за бюджета на Националната здравноосигурителна каса (НЗОК) за 2027 г. След това социалните партньори разгледаха проекта на Закон за бюджета на държавното обществено осигуряване (ДОО) за следващата година. Последната точка в дневния ред бе проектът на Закон за държавния бюджет на Република България за 2027 г. 
Дебатите между социалните партньори продължиха 4 часа, като позициите на работодатели и синдикати за план-сметката останаха непроменени. Работодателите остават против да се повишава максималния осигурителен праг на 2400 евро, както и да се налага данък върху печалбите на определени сектори от 33%. Синдикатите искат в обществения сектор да вдигнат заплатите с 10%, а не с 5%. Смятат и че размерът на минималната заплата е прекалено нисък. Финансовият министър не коментира критиките на социалните партньори след края на заседанието. 
Правителството, синдикатите и работодателите седнаха на една маса за първия сериозен сблъсък около Бюджет 2027. В проекта финансовият министър Гълъб Донев залага дефицит от 3,5% от брутния вътрешен продукт, или близо 4,9 милиарда евро, при очакван икономически растеж от 2,5% и инфлация от 4 на сто. За догодина се предвижда минимална заплата от 660 евро, увеличение с 5% на възнагражденията в бюджетната сфера и със 7,5% на учителските заплати. Пенсиите ще бъдат осъвременени по швейцарското правило, а максималният осигурителен доход ще достигне 2400 евро. 
Сметката обаче предвижда и нов държавен дълг от 8,6 милиарда евро, оптимизация на администрацията и редица спорни данъчни промени. Сред тях са еднократен данък от 33% върху свръхпечалбите в определени сектори и задължение държавните служители сами да плащат осигурителните си вноски. 
Правителството ще трябва да балансира между исканията на синдикатите и работодателите. Към това уравнение се включват и исканията на съдебни служители от Софийската районна прокуратура и Софийския районен съд, които няма да получат 5% увеличение на заплатите. Подготвя се национална подписка. Миналата седмица полицаите също обявиха, че може да преминат към протестни действия, тъй като и те, и военните няма да получат 5% увеличение на заплатите. 
В началото на заседанието вицепремиерът и министър на финансите Гълъб Донев изрази съпричастност към семействата и близките на загиналите при тежката катастрофа на автомагистрала "Тракия". Той заяви, че мобилизацията ни като общество в подкрепа на бързото възстановяване на пострадалите е повод да си припомним, че животът и здравето са ценности, които изискват от всички нас постоянна отговорност, разумно поведение и грижа за тяхното опазване. 
"Отговорността към живота, здравето и сигурността на хората е водещ принцип във всяко управленско решение. Бюджетът е начин тази отговорност да получи своето реално измерение чрез приоритети, политики и конкретни финансови ангажименти", заяви Донев. 
Вицепремиерът и министър на финансите посочи, че проектите на закони са обсъдени в постоянните комисии към НСТС, като единодушна подкрепа по тях не е постигната. По време на дебатите за проекта на бюджета на Държавното обществено осигуряване за 2027 г. министърът на труда и социалната политика Наталия Ефремова подчерта, че законопроектът гарантира осигурителните права на хората. 
"За Министерството на труда и социалната политика е от ключово значение уязвимите групи да не платят цената на финансовата ситуация, в която се намираме. Паричните плащания от Държавното обществено осигуряване са основен доход за голяма част от безработните, майките, болните, децата с починали родители, хората с увреждания. Те имат съществено значение за запазване на техния жизнен стандарт", заяви Ефремова. 
Тя обърна внимание, че за първи път от януари 2023 г. се предвижда да се увеличи месечният размер на обезщетението за отглеждане на дете през втората година - от 398 евро на 450 евро. Едновременно с това майките ще получават и по-голям процент както от обезщетението за втората година, така и от високоплатеното майчинство, при по-ранно връщане на работа. Предвидено е процентът да се увеличи от 50 на 75 на сто. 
За първи път от април 2022 г. се предлага и по-висок минимален размер на паричното обезщетение за безработица. Законопроектът предвижда още от 1 юли 2027 г. всички пенсии, отпуснати до края на 2026 г., да се осъвременят по "швейцарското правило" с близо 8%. Това ще повиши доходите на над 2 млн. пенсионери. 
За първи път от повече от 4 години се планира да се вдигне и таванът на пенсиите. От средата на следващата година максималният размер на пенсията ще се увеличи с процента, с който ще нараснат всички останали пенсии, и ще стигне около 1875 евро. Със същия размер ще се повиши и социалната пенсия за старост и свързаните с нея добавки, с което ще се осигури подкрепа на възрастните хора с най-ниски доходи. Средният размер на пенсията догодина се очаква да достигне 587,70 евро. Предвиденият ръст е 8% и е близо два пъти по-висок от прогнозния размер на средногодишната инфлация. 
НСТС обсъди и проекта на държавния бюджет за 2027 г. В социалната сфера в него се предвижда ръст на повечето социални помощи за семействата с деца, като месечните семейни помощи, включително и за децата с увреждания, подкрепата за отглеждане на дете до една година от неосигурени майки, еднократните помощи за раждане на дете и др. Увеличава се и размера на дохода, даващ право на някои видове помощи, което ще позволи те да бъдат получавани от повече семейства. След края на заседанието работодатели и синдикати представиха мнението си. Бизнесът е по-доволен от бюджетите, но не разбират защо трябва да се налага данък "свръхпечалба". Не искат и вдигане на максималния осигурителен праг. 
От Българска стопанска камара заявиха, че подкрепят спирането на автоматичното увеличение на възнагражденията в публичния сектор, заявената административна реформа и стимулите за инвестиции и технологично обновление. "Същевременно всички категорично възразихме срещу извънредния данък "свръхпечалба" в размер на 33% за избрани предприятия", заяви Добри Митрев от БСК. 
"При бюджета на НЗОК подкрепяме увеличения ресурс и мерките за профилактика, ранна диагностика и контрол. Очакваме повече средства да означават по-добър достъп, по-качествено лечение и по-малко доплащане на пациентите. Възразяваме срещу прехвърлянето на държавни ангажименти и държавни политики към бюджета на НЗОК, където всъщност са осигуровките на здравноосигурените лица", добави той. 
От КТ "Подкрепа" изразиха позиция, че подкрепят проектобюджета на НЗОК. Според тях в него са заложени политики, свързани с приоритизиране на профилактиката, ранната диагностика, диспансерното наблюдение, разширяване на обхвата на програмата за детското здравеопазване. Относно бюджета за държавното обществено осигуряване те подкрепят посоката за актуализиране на осигурителните обезщетения.
 От КТ "Подкрепа" категорично застават против липсата на каквато и да е връзка между осигурителен принос и осигурителни права, визирайки липсата на връзка между минималните осигурителни доходи и минималната пенсия, респективно максималния осигурителен доход и максималната пенсия. Тяхното предложение е нивото на минималната пенсия да бъде равно на прага на бедност, който е изчислен за 2027 г. в размер на 443 евро. Същевременно те се обявиха категорично против нивото на максималните осигурителни доходи. 
Според позицията на КНСБ има достатъчно възможности, за да се заделят допълнителни средства за хоризонтална политика по доходите - вместо от 5 на сто, както е сега, да бъдат 10 на сто. "Потвърждаваме искането си за по-висока МРЗ. Продължаваме да настояваме, че 690 е правилното число", заяви Ася Гонева. По отношение на бюджета на НЗОК КНСБ изрази принципна подкрепа. "Приветствахме решението да се намерят средства, за да се подобрят работните заплати на младите лекари, както и стипендии за специализантите. Общото увеличение на разходите за здравеопазване също беше подкрепено от нас", каза тя. 
"По отношение на ДОО имаме категорично изразена подкрепа, тъй като всички приходни и разходни параметри имат позитивни изменения", добавиха от КНСБ. 
Оттам изразяват и положително отношение към увеличението на обезщетението за отглеждане на дете до 2-годишна възраст. Те определиха още като изключително позитивна стъпка осъвременяването на максималния размер на пенсията за стаж и възраст.

[bookmark: _Toc245452861]Без увеличение на заплатите и с нови договори: Какво се променя за личните асистенти
Нова телевизия, Новини в 19.00 часа
 Предложени промени в Закона за личната помощ предизвикаха сериозно обществено и политическо напрежение. Законопроектът на „Прогресивна България“ предвижда замразяване на възнагражденията на личните асистенти и въвеждане на нов начин за наемането им. Опозицията обвини управляващите, че се опитват да запълнят бюджетни дефицити за сметка на хората с увреждания, а засегнати организации настояха текстовете да бъдат оттеглени.
Според предложенията заплащането на личните асистенти вече няма да бъде обвързано с минималната работна заплата.
Ако промените бъдат приети, от 1 януари часовата ставка ще остане на нивото си от настоящата година. Така възнагражденията няма да се увеличават автоматично при ръст на минималната заплата.
Съществена промяна се предвижда и при наемането на асистентите. Досегашните трудови договори ще бъдат заменени със специален вид договори.
Отпада и отделното допълнително възнаграждение за трудов стаж и професионален опит, което може да доведе до по-голяма разлика в доходите на асистентите с дългогодишен стаж.
В законопроекта не е предвидено задължително осигуряване за безработица. Такава възможност ще съществува само ако личният асистент предварително заяви, че желае да бъде осигуряван за този риск.
През последните десет години животът на Барбара Илкова е посветен изцяло на грижите за сина ѝ Борислав, който е с тежка форма на детска церебрална парализа. Ежедневието им преминава основно у дома, в училището и в центъра за рехабилитация. Момчето се нуждае от непрекъсната помощ, а майка му е човекът, който се грижи за него по всяко време на денонощието. „Няма кой да гледа Борислав. 24/7 аз го храня, аз го обличам. Спим заедно, защото той не може да се обръща самичък, аз го обръщам“, разказва Барбара.
За нея предложените промени са неприемливи. Майката признава, че не може да си представи как би започнала друга работа, след като синът ѝ се нуждае от постоянните ѝ грижи. „Не си го представям. Не виждам кой ще се грижи за Борислав, докато аз съм на работа. По никакъв начин не сме защитени. Ще ни извадят от Кодекса на труда. Има неяснота какъв ще е този специален трудов договор и какво ще включва“, споделя тя.
Предложенията предизвикаха остра реакция и в парламента. Представители на опозиционните партии изразиха опасения, че новите правила ще ограничат трудовите и социалните права на личните асистенти. „Тези нови договори ще бъдат свързани с това, че няма да им се полага платен годишен отпуск и няма да бъдат осигурявани за фонд „Безработица“, заяви Илияна Жекова от ГЕРБ-СДС.
Елисавета Белобрадова от „Демократична България“ разкритикува начина, по който се обсъждат промените, и липсата на достатъчно участие на засегнатите семейства. „Не се прави така, на тъмно! Няма никаква възможност особено майките на деца с увреждания да могат да се включат в този дебат“, посочи тя.
От ДПС също поставиха въпроса как родителите на деца с тежки увреждания биха могли да съчетават постоянните грижи с друга работа. „Нима майката, която се грижи за собственото си дете, което е болно, което е с увреждане, трябва да остави детето си, за да отиде да изкара някой друг лев и да работи на трудов договор?“, попита Айтен Сабри.
Венко Сабрутев от „Продължаваме Промяната“ отправи политически критики към управляващите. „Спомняте си, по време на предизборната кампания господин Радев ни обещаваше битка с олигархията. Олигарсите се оказаха децата, младите семейства“, коментира той.
Георги Георгиев от „Възраждане“ настоя законопроектът да бъде изтеглен. „Те трябва да оттеглят този законопроект. Това е недопустимо и засяга над 80 хиляди души в нашата държава“, заяви депутатът.
От „Прогресивна България“ защитиха предложените изменения с аргумента, че те разширяват кръга на хората, които могат да предоставят лична помощ, и създават възможност асистентите да работят допълнително по трудов договор.
Иван Янев обясни, че целта е вниманието да бъде насочено преди всичко към човека с увреждане, като същевременно бъдат премахнати автоматичните механизми при определянето на възнагражденията. „Акцентът минава върху човека с увреждане. Развързване на всички автоматизми, защото това е политика. И както знаете, социалният пакет е осигурен и няма да има хора, които да бъдат лишавани от социални придобивки“, заяви той.
Янев увери, че предложените промени няма да попречат на родителите да продължат да се грижат за децата си като лични асистенти. „Всички майки на деца с увреждания ще продължат да са асистенти, но ще има възможност, ако могат, да работят допълнително“, подчерта той.
Въпреки уверенията на управляващите, предложенията продължават да срещат съпротива заради опасенията за размера на възнагражденията, социалните осигуровки и защитата на хората, които ежедневно полагат грижи за близките си с увреждания.

НАЦИОНАЛНИ РАДИА

[bookmark: _Toc245452862]Бизнесът и синдикатите не дадоха пълна подкрепа за предлаганите от правителството проекти на бюджети
БНР, Новини в 18.00 часа
Бизнесът и синдикатите не дадоха пълна подкрепа за предлаганите от правителството проекти на бюджети на Националната здравноосигурителна каса и на Държавното обществено осигуряване за следващата година, стана ясно от днешните обсъждания в Националния съвет за тристранно сътрудничество. 16,5 милиарда евро разходи в общественото осигуряване догодина, 90% от тях за пенсии, които ще се индексират по "швейцарското правило" от първи юли с между 7 и 8 процента залага правителството, като ще събере 990 милиона евро повече от осигуровки. 
Повишават се минималните прагове на осигуряване по длъжности и професии с 6,4%, колкото расте и минималната заплата от 1 януари, освен това максималния праг ще е със 100 евро повече. Това изцяло получи одобрението на синдикатите с аргумента, че така се изсветлява икономиката, а хората ще получават по-високи обезщетения, но експертът на КНСБ Ася Гонева предупреди, че висок остава дефицита във фонд "Пенсии", който ще се покрие от бюджета над 6 милиарда евро: "С осигурителната вноска за фонд "Пенсии" трябва да правим нещо друго и трябва да се опитаме да започнем да водим разговори по това – откъде, източници, колко и как да направим, така че да бъде приемливо за тези, които плащат, и за тези, които ги коментират тези неща". 
От КТ "Подкрепа" настояха минималната пенсия за стаж и възраст догодина да е равна на линията на бедност. 
Вицепрезидентът Йоанис Партениотис заяви: "Размерът от 347,62 евро е недостатъчен, тъй като той не осигурява достойни старини. Ние предлагаме 443 евро, които да отговарят на размера на линията за бедност." 
Бизнесът обаче е категорично не приема вдигането на праговете за осигуряване. Мария Минчева от БСК констатира, че няма ясни формули и правила кой колко плаща и какво получава: "Да има една визия какви размери търсим на максималния осигурителен доход. Какви съотношения търсим, минимален осигурителен доход, минимална пенсия, средна пенсия, въобще тези параметри как корелират помежду си." 
Освен това от АИКБ искат преразглеждане на "швейцарското правило" за осъвременяване на пенсиите. 
Добрин Иванов заяви: "Като преимущество трябва да има компенсирането на инфлацията при индексирането на пенсиите, а не толкова ръстът на осигурителния доход." 
От тази работодателска организация са категорично против за по-високите обезщетения за безработица и за майките през втората година на детето. 
Нюанси на подкрепа и не подкрепа в позициите и по проекта за бюджет на Здравната каса. Той е балансиран, без дефицити и със заложени повече от 8% повече средства за догодина или общо 5,6 милиарда евро. За първи път има повече средства за профилактични прегледи и програми, като тази са скрининг на затлъстяването при децата и задължителни изследвания за липиден профил на 16 годишните. 
Част от болничната дейност става извънболнична, включително изследвания, подчерта здравният министър Катя Ивкова: "Мотивите за това са включените политики и в програмата за управление на правителството, и в Националната здравна стратегия, и в Националната програма "България 2030". 
Догодина ще има финансиране и за биомаркерна диагностика на онкологичните заболявания. Бизнесът обаче иска повече пари за профилактика, а синдикатите по-високи заплати за заетите в Здравната каса с 14%. Догодина с пари от здравни вноски ще се плаща лечение в чужбина и помощни средства за хората с увреждания, сега средствата за тези дейности поема здравното министерство.

[bookmark: _Toc245452863]И. Пехливанска: Не видяхме единно командване на терен на АМ "Тракия"
БНР, Хоризонт до обед
Ива Пехливанска, председател на Съюза на парамедиците, коментира пред БНР реакцията на парамедиците по време на спешните дейности след катастрофата на АМ "Тракия":
"Колегите на терен са дали всичко от себе си и са работили в много тежки условия. Сигурна съм, че са направили всичко по силите си, за да спасят максимално много хора. Важно е обаче в тази ситуация да си отговорим честно на няколко въпроса, а именно къде системата ни има пропуски. Ние имаме доста голям опит и на европейско, и на световно ниво. Правим различни учения именно при масови бедствия и катастрофи и сме видели къде са ни най-големите дефицити на терен".
Пехливанска обясни как би трябвало да изглежда организацията на мястото на инцидента, когато "секундите са най-важни": 
"На първо място – за съжаление това не го видяхме и аз много се надявам да прочетем одитния доклад с мерките, които са взети преди и по време на евакуацията. На първо място, първият екип трябва да поеме ролята на ръководител на инцидента – говорим за спешната помощ, която пристига заедно с полиция и пожарна. Прави се цялостна оценка на мястото и се обявява масовият инцидент. Едва тогава, след сигнала, се подават и се сформират щабовете. Но най-важното е, че на място трябва да имаме единно командване, обща връзка между пожарна, полиция и спешна помощ. Това, за съжаление, аз от кадрите и от колегите, които са били на мястото на инцидента, не го видяхме. 
Триажът е много важен на място на подобна така масова катастрофа, като всеки пострадал трябва да получи триажна карта и да се определи редът за евакуация. За съжаление в България ние от няколко години, вече четири години, сигнализираме, че ние нямаме триажни карти и не работим по общите международни протоколи за евакуация. Когато имаме една добре организирана триажна система на място, съответно болниците трябва да бъдат известени предварително и да имат информация, и ние да имаме обратна връзка за свободните легла в реално време.
Всъщност ние какво видяхме на място – наистина трудна достъпност на самите екипи на спешна медицинска помощ. И съответно имаше разнопосочни така сигнали, че линейката – първият екип с пожарната – са пристигнали на 17-ата минута, очевидец пък каза, че след един час са пристигнали. И двете може да са верни, защото първата линейка е пристигнала, където има достъп, и е евакуирала хората първо там".
Не във всички спешни центрове в страната има парамедици, припомни Ива Пехливанска: 
"За съжаление имаме колеги – проблемът е, че нямаме щатове и понеже те са много добре обучени... И именно при такива ситуации ние сме така наречените first responders. Имаме право да влезем в червената зона заедно с пожарна и полиция и съответно да направим триаж и да окажем първа помощ, да стабилизираме пациента и да го изнесем безопасно – тук говоря за имобилизацията на пациенти при тежки травми".
Продължаваме да се борим, за съжаление, с този проблем. Говорим активно и с институциите – Министерството на здравеопазването излязоха с един проект за регулиране на професия "парамедик", който е именно по нашия доклад и по нашия проект за тази професия. Надяваме се нещата да тръгнат напред. Все повече парамедици се наемат на работа, все повече доверие има в нас....".

[bookmark: _Toc245452864]Страната ни хронично страда от недостиг на кръводарители
БНР, 12+3
"Много по-стиковани трябва да са усилията в посока насърчаване на доброволното кръводаряване и подчертаване на смисъла от него, да минават през училищата, през университетите".
Това заяви пред БНР Стефка Попова – Лазарова, Българска организация за доброволно кръводаряване, след като беше проявена изключителна съпричастност към пострадалите на АМ "Тракия".
"Стотици хора са дарили. Не спират да ни пишат със запитвания. Но в кръвните центрове има затруднения с кадрите. Нямат достатъчно хора. Трябва да им дадем време за обработка на тази кръв. Да бъде изследвана и да достигне до пациентите, които имат нужда от нея". 
Страната ни хронично страда от недостиг на кръводарители, подчерта Лазарова в предаването "12+3" и отчете, че за последните 15 години, в които организацията работи, няма положителна промяна на ситуацията. 
"Няма воля институционално да се промени". 
Кръводаряването е признак на израстване на обществото, отбеляза тя. 
"Всеки ден в България повече от 600 човека имат нужда от кръв. За да има налична, някой трябва да я дари. В нашата страна има около 24 на 1000 кръводарители, което ни поставя на едно от последните места в Европа". 
Принудата на пациентите и техните близки да търсят кръводарители опорочава системата, коментира Стефка Попова – Лазарова.
Необходими са постоянни информационни кампании, обобщи тя.

[bookmark: _Toc245452865]Донев: Отговорността към живота, здравето и сигурността на хората е водещ принцип на всяко управленско решение
Дарик радио, Новини в 12.00 часа
Отговорността към живота, здравето и сигурността на хората е водещ принцип на всяко управленско решение. Бюджетът е начин тази отговорност да получи своето реално измерение чрез приоритети, политики и конкретни финансови ангажименти. Това заяви вицепремиерът и министър на финансите Гълъб Донев в началото на извънредното заседание на Националния съвет за тристранно сътрудничество (НСТС). 
Социалните партньори ще обсъдят проекта на Закон за бюджета на Националната здравноосигурителна каса (НЗОК) и на Закон за бюджета на държавното обществено осигуряване (ДОО) за 2027 г. Социалните партньори ще разгледат и проекта на Закон за държавния бюджет на Република България за 2027 г., предаде bTV. 
Проектите на закони са обсъдени в постоянните комисии към НСТС, като единодушна подкрепа не беше постигната, информира Донев. В началото на заседанието Донев изказа съболезнования на близките и семействата на загиналите във верижната катастрофа на автомагистрала „Тракия“. Той пожела бързо възстановяване на пострадалите. 
Животът и здравето са ценности, които изискват от всички нас постоянна отговорност, разумно поведение и грижа за тяхното опазване, заяви вицепремиерът. 
Той благодари и на всички медицински екипи и социални работници, които са оказали съдействие на пострадалите и близките им. "За съжаление, загиналите вече са 12", посочи още Донев.

ИНТЕРНЕТ ИЗДАНИЯ

Националният съвет за тристранно сътрудничество обсъди бюджета на НЗОК
София Господинова 
БТА, 12.11.2026 
Националният съвет за тристранно сътрудничество (НСТС) обсъди бюджета на Националната здавноосигурителна каса (НЗОК) за 2027 г. на заседание, открито от вицепремиера и министър на финансите Гълъб Донев.
Основният ангажимент пред социалните партньори е да гарантираме максимална прозрачност, висока ефективност на всеки публичен разход и сигурност за пациентите, без да се повишава осигурителната тежест, заяви при представянето на финансовата рамка на НЗОК нейният председател д-р Владимир Даскалов.  
Общата рамка на приходите и разходите в проектобюджета на НЗОК достига 5,683 млрд. евро, което представлява ръст от 8,1%, или близо 427 млн. евро спрямо 2026 г., съобщи Даскалов. Здравноосигурителните вноски се очаква да достигнат 3,46 млрд. евро. Предвижда се средствата за здравноосигурителни плащания да бъдат увеличени с над 478 млн. евро, или 9,7%. В проекта е заложен и резерв за непредвидени и неотложни разходи в размер на около 169,06 млн. евро, информира Даскалов. Той отбеляза, че основен приоритет в проектобюджета на НЗОК е инвестициите в ранната профилактика, детско здраве и извънболнична помощ.
В проекта на бюджет на касата са предвидени 8 млн. евро за профилактични дейности, както и средства за първична и медико-диагностична помощ, и за специализираната помощ. Предвиждат се повече прегледи на ученици на възраст от 7 до 18 г. и скрининг за детско затлъстяване, а също и изследване на липиден профил и холестерол на 16-годишна възраст, информира Даскалов. Той съобщи, че общият ресурс за първична и извънболнична помощ е заложено да достигне 362,89 млн. евро, за специализираната помощ – 368,81 млн. евро, за дентална помощ – 242,6 млн. евро, а за медико-диагностични дейности – 176,67 млн. евро.
Министърът на здравеопазването Катя Ивкова заяви, че проектът на закон за бюджета на НЗОК за 2027 г. е разработен в съответствие с общата рамка на бюджета за догодина и в съответствие с указанията на Министерството на финансите. Това, което сме предложили, е да бъде направено значително увеличение на разходите в областта на извънболничната помощ и по-конкретно - за първична, специализирана и дентална помощ за 2027 г. спрямо 2026 г., подчерта министърът. По думите й мотивите за това са включените политики и в Програмата за управление на правителството, и в Националната здравна стратегия, и в Националната програма „България 2030“. От НЗОК са предвидили в проекта на бюджет в здравноосигурителните плащания за болнична медицинска помощ през 2027 г. да се прогнозират близо 82 млн. евро, предназначени за дейности по амбулаторни процедури за диагностика или профилактика, за амбулаторно-диспансерно наблюдение в болничната медицинска помощ и за изпълнение на дейности в болничната медицинска помощ, информира Ивкова.
Тя каза, че очакванията са посоченият ангажимент да бъде изпълнен с осигуряване на ресурс за нуждите на специализираната извънболнична медицинска помощ, с което през 2027 г. да се реализира ръст на общите разходи за извънболнична медицинска помощ спрямо същите за 2026 г. в общ размер на 12,48%. Трансферите от Министерството на здравеопазването са в размер на близо 33 млн. евро за финансиране на дейности, които са извън обхвата на задължителното здравно осигуряване и по закон са държавна отговорност, информира министърът на здравеопазването. Основните заложени политики са свързани с профилактика, ранна диагностика, диспансерно наблюдение и разширяване на обхвата на програмата за детско здравеопазване, заяви Катя Ивкова.
От КТ "Подкрепа" заявиха, че не подкрепят предлагания бюджет на НЗОК. Въпреки това от синдиката отчетоха положително заложените политики в бюджета, насочени към приоритизиране на профилактиката и разширяване обхвата на програмата за детско здравеопазване. Вицепрезидентът на синдиката Йоанис Партениотис каза, че липсват политики и реформи за справяне с предизвикателствата в системата на здравеопазването. Атанас Кацарчев, главен икономист на синдиката, заяви, че се вижда някаква посока на движение, която вероятно е лимитирана на база на възможностите. Той постави въпроса за доплащането в здравноосигурителните системи, което в България е 34% при средноевропейско - 15%.
Кацарчев изрази несъгласието на синдиката с намалената с 1% издръжка на НЗОК и поиска възнагражденията на заетите в здравната каса да се увеличат с 14%, което представлява 0,1% от бюджета на НЗОК. Според Кацарчев това е пренебрежимо малко и би внесло спокойствие. Главният икономист на "Подкрепа" напомни, че в много сектори тлее огромно напрежение поради политика за некомпенсиране на доходи поради покачващата се инфлация. 
КНСБ ще подкрепи бюджета на НЗОК, защото държавата трябва да има бюджет, заяви д-р Пламен Радославов, председател на Федерацията на синдикатите в здравеопазването (ФСЗ). Той приветства увеличените средства за извънболнична помощ и профилактика, но изтъкна необходимостта от качествен достъп до медицинска помощ за всеки български гражданин, което според него не се вижда в бюджета. Според синдикалиста не се вижда и административна реформа в здравеопазването, която трябва да започне от болниците. Крайно време е да говорим за реформа в името на пациента, каза Радославов. В бюджета той не вижда и мястото на младите лекари, както и на старите лекари, медицинските сестри и лаборантите. Медицинският персонал е на границата на физическото оцеляване, а в бюджета не се вижда стъпка за подобряване на положението им, каза Радославов.  
Въздържаме се от подкрепа на бюджета НЗОК заради преобладаващия дял на разходите за болнични дейности. Посоката обаче е правилна, заяви Румен Радев, председател на Управителния съвет на Асоциация на индустриалния капитал в България (АИКБ). За нас профилактиката е водеща, бюджетите за болнична помощ и лекарства не ни задоволяват, каза той. Устойчивост на здравноосигурителната система означава, според Радев, по-малко предотвратими заболявания, по-малко отсъствия от работа и по-малка загуба на трудоспособност. АИКБ оценява положително запазването на здравноосигурителната вноска от 8%, както и повишаването на максималния осигурителен праг до 2400 евро. Искаме обаче да видим повишаване на качеството на медицинските услуги, настоя Румен Радев.
Подкрепяме бюджета принципно, но имаме сериозни резерви по самия проект, тъй като има необходимост от сериозни реформи в здравеопазването, заяви Мария Минчева от Българската стопанска камара. Тя приветства увеличените средства за профилактиката, но каза, че очаква финансирането да бъде съпроводено с конкретни мерки. Според Минчева профилактиката не се случва на практика. БСК подкрепя усилията за по-добър контрол върху разходите. Увеличението на бюджета трябва да допринесе за по-малко доплащане от пациентите. Разпределението на средствата не доказва приоритетът профилактиката, заяви Минчева. Според БСК в бюджета липсва устойчиво решение за общинските болници, последствията от чиито фалит би бил много отвъд бюджета на НЗОК. 
Българската търговско-промишлена палата и Конфедерация на работодателите и индустриалците в България подкрепиха предлагания бюджет на НЗОК, но изразиха резерви към прехвърлянето на дейности към здравноосигурителното плащане, тъй като така се натоварва бюджета на НЗОК, който вече е под напрежение.  

Представители на бизнеса и синдикатите обобщиха позициите си по проектобюджетите на НЗОК и ДОО и на държавния бюджет за 2027 г.
Борислава Бибиновска 
БТА, 12.11.2026 
Представители на работодателските организации и синдикатите представиха на брифинг в Министерския съвет позициите си по проектобюджетите на Националната здравноосигурителна каса (НЗОК) и на държавното обществено осигуряване (ДОО) за 2027 г., както и по проекта за държавен бюджет за същата година. Това стана след края на извънредното заседание на Националния съвет за тристранно сътрудничество (НСТС).
Проектът на държавен бюджет за 2027 г. беше подкрепен от Българската стопанска камара (БСК), Асоциацията на индустриалния капитал в България (АИКБ), Българската търговско-промишлена палата (БТПП) и Конфедерацията на работодателите и индустриалците в България (КРИБ), съобщи председателят на БСК Добри Митрев. Проектобюджетите на НЗОК и ДОО бяха подкрепени от БСК, БТПП и КРИБ, а АИКБ се въздържа, добави той. По трите законопроекта всички работодателски организации изразихме резерви и поставихме условия за пълна подкрепа, подчерта Митрев.
Положително оценяваме планираното намаление на дефицита, ограничаването на преразпределението през бюджета, запазването на данъчно-осигурителния модел и основните ставки, заяви председателят на БСК. Подкрепяме спирането на автоматичното увеличение на възнагражденията в публичния сектор, заявената административна реформа и стимулите за инвестиции и технологично обновление, добави той.
Същевременно категорично възразяваме срещу т.нар. данък свръхпечалба в размер на 33% за избрани предприятия, обяви Митрев. Подкрепяме осъвременяването на пенсиите и основните обезщетения, както и поемането на личните осигурителни вноски от държавните служители и заетите в съдебната власт, каза още той. Бизнесът настоява за цялостна пътна карта за пенсионната реформа. Не приемаме увеличението на максималния осигурителен доход със 100 евро и достигането му до 2400 евро, заяви Митрев.
Подкрепяме стимулирането на родителите да се връщат на работа, но допълнителните стимули трябва да се финансират от държавния бюджет, коментира председателят на БСК. Той изрази подкрепа и за увеличаването на средствата и мерките за профилактика, ранна диагностика и контрол.
Конфедерацията на труда (КТ) „Подкрепа“ по принцип подкрепя проектобюджета на НЗОК заради заложените приоритетни политики за профилактика, ранна диагностика, диспансерно наблюдение и разширяване на програмата за детско здраве, съобщи вицепрезидентът на синдиката Иоанис Партениотис. По отношение на проектобюджета на ДОО синдикатът подкрепя посоката за актуализиране на осигурителните обезщетения, каза той.
От КТ „Подкрепа“ обаче отчитат липса на връзка между осигурителния принос и осигурителните права. Партениотис поясни, че става въпрос за липсата на връзка между минималния осигурителен доход и минималната пенсия, както и между максималния осигурителен доход и максималния размер на пенсията. Минималната пенсия трябва да е равна на линията на бедност за 2027 г., която е 443 евро. По думите на Партениотис КТ „Подкрепа“ не подкрепя проекта на държавен бюджет за 2027 г.
Ася Гонева съобщи, че Конфедерацията на независимите синдикати в България (КНСБ) дава принципна подкрепа за проектобюджета на НЗОК. Синдикатът подкрепя и проектобюджета на ДОО, тъй като приходните и разходните параметри имат положителни измерения, каза тя.
„Ще настояваме това, което е предвидено в средносрочната бюджетна прогноза, да се промени и вместо по 100 евро на година максималният осигурителен доход да се увеличава така, че съотношението му с максималната пенсия и минималния осигурителен доход да нараства, за да гарантираме правата в системата“, заяви Гонева.
Тя изрази положително отношение към увеличението на обезщетението за отглеждане на дете до 2-годишна възраст. Осъвременяването на максималния размер на пенсията за осигурителен стаж и възраст е изключително положителна стъпка, обяви Гонева.
КНСБ смята, че приходите в държавния бюджет са подценени, а предвиденият ръст на БВП е „по-скромен“, отколкото синдикатът прогнозира.

Принципна подкрепа със сериозни резерви: Тристранката одобри Бюджет 2027 г. на НЗОК
OFFNews 12.11.2026 

От принципна подкрепа до въздържане и отхвърляне варираха реакциите на бюджета на Националната здравноосигурителна каса за 2027 г. при обсъждането му в Националния съвет за тристранно сътрудничество.
От КНСБ обявиха, че ще подкрепят бюджета, защото все пак трябва да има такъв. КТ "Подкрепа" заявиха, че не го приемат, работодателските организации дадоха подкрепата си с резерви по някои от параметрите му.
Рамката на бюджета
Общата рамка на приходите и разходите в проектобюджета на НЗОК достига 5,683 млрд. евро, което представлява ръст от 8,1%, или близо 427 млн. евро спрямо 2026 г., съобщи управителят на НЗОК Владимир Даскалов.
Здравноосигурителните вноски се очаква да достигнат 3,46 млрд. евро. Предвижда се средствата за здравноосигурителни плащания да бъдат увеличени с над 478 млн. евро, или 9,7%.
В проекта е заложен и резерв за непредвидени и неотложни разходи в размер на около 169,06 млн. евро, информира Даскалов. Той отбеляза, че основен приоритет в проектобюджета на НЗОК е инвестициите в ранната профилактика, детско здраве и извънболнична помощ.
В проекта на бюджет на Касата са предвидени 8 млн. евро за профилактични дейности, както и средства за първична и медико-диагностична помощ, и за специализираната помощ. Предвиждат се повече прегледи на ученици на възраст от 7 до 18 г. и скрининг за детско затлъстяване, а също и изследване на липиден профил и холестерол на 16-годишна възраст, информира Даскалов.
Той съобщи, че общият ресурс за първична и извънболнична помощ е заложено да достигне 362,89 млн. евро, за специализираната помощ – 368,81 млн. евро, за дентална помощ – 242,6 млн. евро, а за медико-диагностични дейности – 176,67 млн. евро.
Акцент върху профилактиката
Това, което сме предложили, е да бъде направено значително увеличение на разходите в областта на извънболничната помощ и по-конкретно - за първична, специализирана и дентална помощ за 2027 г. спрямо 2026 г., подчерта министърът. По думите ѝ мотивите за това са включените политики и в Програмата за управление на правителството, и в Националната здравна стратегия, и в Националната програма „България 2030“.
От НЗОК са предвидили в проекта на бюджет в здравноосигурителните плащания за болнична медицинска помощ през 2027 г. да се прогнозират близо 82 млн. евро, предназначени за дейности по амбулаторни процедури за диагностика или профилактика, за амбулаторно-диспансерно наблюдение в болничната медицинска помощ и за изпълнение на дейности в болничната медицинска помощ, информира Ивкова.
Тя каза, че очакванията са посоченият ангажимент да бъде изпълнен с осигуряване на ресурс за нуждите на специализираната извънболнична медицинска помощ, с което през 2027 г. да се реализира ръст на общите разходи за извънболнична медицинска помощ спрямо същите за 2026 г. в общ размер на 12,48%.
Трансферите от Министерството на здравеопазването са в размер на близо 33 млн. евро за финансиране на дейности, които са извън обхвата на задължителното здравно осигуряване и по закон са държавна отговорност, информира министърът на здравеопазването. Основните заложени политики са свързани с профилактика, ранна диагностика, диспансерно наблюдение и разширяване на обхвата на програмата за детско здравеопазване, заяви Катя Ивкова.
Синдикатите "за" и "против"
От КТ "Подкрепа" заявиха, че не подкрепят предлагания бюджет на НЗОК. Въпреки това от синдиката отчетоха положително заложените политики в бюджета, насочени към приоритизиране на профилактиката и разширяване обхвата на програмата за детско здравеопазване.
Вицепрезидентът на синдиката Йоанис Партениотис каза, че липсват политики и реформи за справяне с предизвикателствата в системата на здравеопазването. Атанас Кацарчев, главен икономист на синдиката, заяви, че се вижда някаква посока на движение, която вероятно е лимитирана на база на възможностите. Той постави въпроса за доплащането в здравноосигурителните системи, което в България е 34% при средноевропейско - 15%.
Кацарчев изрази несъгласието на синдиката с намалената с 1% издръжка на НЗОК и поиска възнагражденията на заетите в здравната каса да се увеличат с 14%, което представлява 0,1% от бюджета на НЗОК. Според Кацарчев това е пренебрежимо малко и би внесло спокойствие. Главният икономист на "Подкрепа" напомни, че в много сектори тлее огромно напрежение поради политика за некомпенсиране на доходи поради покачващата се инфлация.
КНСБ ще подкрепи бюджета на НЗОК, защото държавата трябва да има бюджет, заяви д-р Пламен Радославов, председател на Федерацията на синдикатите в здравеопазването (ФСЗ). Той приветства увеличените средства за извънболнична помощ и профилактика, но изтъкна необходимостта от качествен достъп до медицинска помощ за всеки български гражданин, което според него не се вижда в бюджета.
Според синдикалиста не се вижда и административна реформа в здравеопазването, която трябва да започне от болниците. Крайно време е да говорим за реформа в името на пациента, каза Радославов. В бюджета той не вижда и мястото на младите лекари, както и на старите лекари, медицинските сестри и лаборантите. Медицинският персонал е на границата на физическото оцеляване, а в бюджета не се вижда стъпка за подобряване на положението им, каза Радославов.
Работодателите - принципна подкрепа със сериозни резерви
Въздържаме се от подкрепа на бюджета НЗОК заради преобладаващия дял на разходите за болнични дейности. Посоката обаче е правилна, заяви Румен Радев, председател на Управителния съвет на Асоциация на индустриалния капитал в България (АИКБ). За нас профилактиката е водеща, бюджетите за болнична помощ и лекарства не ни задоволяват, каза той.
Устойчивост на здравноосигурителната система означава, според Радев, по-малко предотвратими заболявания, по-малко отсъствия от работа и по-малка загуба на трудоспособност. АИКБ оценява положително запазването на здравноосигурителната вноска от 8%, както и повишаването на максималния осигурителен праг до 2400 евро. Искаме обаче да видим повишаване на качеството на медицинските услуги, настоя Румен Радев.
Подкрепяме бюджета принципно, но имаме сериозни резерви по самия проект, тъй като има необходимост от сериозни реформи в здравеопазването, заяви Мария Минчева от Българската стопанска камара. Тя приветства увеличените средства за профилактиката, но каза, че очаква финансирането да бъде съпроводено с конкретни мерки. Според Минчева профилактиката не се случва на практика. БСК подкрепя усилията за по-добър контрол върху разходите.
Увеличението на бюджета трябва да допринесе за по-малко доплащане от пациентите. Разпределението на средствата не доказва приоритетът профилактиката, заяви Минчева. Според БСК в бюджета липсва устойчиво решение за общинските болници, последствията от чиито фалит би бил много отвъд бюджета на НЗОК.
Българската търговско-промишлена палата и Конфедерация на работодателите и индустриалците в България подкрепиха предлагания бюджет на НЗОК, но изразиха резерви към прехвърлянето на дейности към здравноосигурителното плащане, тъй като така се натоварва бюджета на НЗОК, който вече е под напрежение.

Синдикати и работодатели с резерви за реформите
Clinica.bg, 12-11-2026
Социалните партньори подкрепиха увеличените пари за извънболнична помощ, но настояват за реформи. Бюджетът на Касата расте с над 420 млн. евро, но синдикати и работодатели имат резерви за реформите.
Основният ангажимент пред социалните партньори е да гарантираме максимална прозрачност, висока ефективност на всеки публичен разход и сигурност за пациентите, без да се повишава осигурителната тежест, заяви по време на извънредното заседание на Националния съвет за тристранно сътрудничество председателат на НЗОК д-р Владимир Даскалов при представянето на проектобюджета на фонда . 
Общата рамка на приходите и разходите 
в проектобюджета на НЗОК достига 5,683 млрд. евро, което представлява ръст от 8,1%, което близо 427 млн. евро повече от 2026 г. Здравноосигурителните вноски се очаква да достигнат 3,46 млрд. евро. Парите за здравноосигурителни плащания са с над 478 млн. евро повече от м.г. Резервът е около 169,06 млн. евро.
Основен приоритет в проектобюджета на НЗОК
е инвестициите в ранната профилактика, детско здраве и извънболнична помощ, каза Даскалов.
В проекта са предвидени 8 млн. евро за профилактка, както и средства за първична и медико-диагностична помощ и за специализираната помощ. 
Предвиждат се повече прегледи на ученици  
от 7 до 18 г. и скрининг за детско затлъстяване. Също така изследване на липиден профил и холестерол на 16-годишна възраст. Заложеният общ ресурс за първична и извънболнична помощ е 362,89 млн. евро, за специализираната помощ – 368,81 млн. евро, за дентална помощ – 242,6 млн. евро, а за медико-диагностични дейности – 176,67 млн. евро. 
Проектът е разработен в съответствие с общата рамка 
на бюджета за догодина и в съответствие с указанията на Министерството на финансите, каза министър Катя Ивкова. По думите й мотивите за това са включените политики и в Програмата за управление на правителството, и в Националната здравна стратегия, и в Националната програма „България 2030". Тя поясни, че е предвиден ръст на общите разходи за извънболнична медицинска помощ спрямо същите за 2026 г. в общ размер на 12,48%. Трансферите от Министерството на здравеопазването са в размер на близо 33 млн. евро за финансиране на дейности, които са извън обхвата на задължителното здравно осигуряване и по закон са държавна отговорност 
От КТ "Подкрепа" заявиха, че не подкрепят
 предлагания бюджет на НЗОК. Въпреки това от синдиката отчетоха положително заложените политики в бюджета, насочени към приоритизиране на профилактиката и разширяване обхвата на програмата за детско здравеопазване. Липсват политики и реформи за справяне с предизвикателствата в системата на здравеопазването. От синдиката поставиха въпроса за доплащането, което в България е 34% при средноевропейско - 15%. 
КНСБ ще подкрепи бюджета на НЗОК 
защото държавата трябва да има бюджет, заяви д-р Пламен Радославов, председател на Федерацията на синдикатите в здравеопазването (ФСЗ). Той приветства увеличените средства за извънболнична помощ и профилактика. "Крайно време е да говорим за реформа в името на пациента", коментира Радославов.По думите му "в него не се вижда и мястото на младите лекари, както и на старите лекари, медицинските сестри и лаборантите. Медицинският персонал е на границата на физическото оцеляване". 
От АИКБ се въздържат от подкрепа 
на бюджета НЗОК заради преобладаващия дял на разходите за болнични дейности. Посоката обаче е правилна, заяви Румен Радев, председател на Управителния съвет на Асоциацията. За нас профилактиката е водеща, бюджетите за болнична помощ и лекарства не ни задоволяват, каза той. АИКБ оценява положително запазването на здравноосигурителната вноска от 8%, както и повишаването на максималния осигурителен праг до 2400 евро.
От Българската стопанска камара подкрепят принципно
бюджета, но имат сериозни резерви по самия проект, тъй като са необходими сериозни реформи в здравеопазването, заяви Мария Минчева. Тя приветства увеличените средства за профилактиката. БСК подкрепя усилията за по-добър контрол върху разходите. 
От БТПП и КРИБ подкрепиха проекта. 
Припомняме, че Надзорният съвет на НЗОК прие проектобюджета на Касата за догодина.

АИКБ не подкрепя трите проектобюджета
Clinica.bg, 12-11-2026 
Асоциацията на индустриалния капитал в България (АИКБ) представи своите становища по проектите на държавния бюджет, бюджета на държавното обществено осигуряване (ДОО) и бюджета на Националната здравноосигурителна каса (НЗОК) за 2027 година. АИКБ ги предостави днес преди заседанието на Националния съвет за тристранно сътрудничество (НСТС). Те са изпратени до вицепремиера и министър на финансите Гълъб Донев, който е и председател на НСТС и секретаря на съвета Васка Шушнева.
В рамките на социалния диалог от асоциацията поставят акцент върху необходимостта от устойчива фискална политика, ефективно управление на публичните средства, предвидима данъчно-осигурителна среда и създаване на условия за икономически растеж и повишаване на конкурентоспособността на българските предприятия. 
По отношение на проекта на
Закона за държавния бюджет оттам заявяват, че се въздържат от подкрепа. Мотивите си Асоциацията на индустриалния капитал в България излага в становище, тук. „Оценката ни изхожда от необходимостта да бъдат възстановени фискалната устойчивост и доверието в публичните финанси, като едновременно се запазят конкурентоспособността на българската икономика, условията за инвестиции и заетост и качеството на публичните услуги", се казва в него.
 Асоциацията се въздържа и от 
 подкрепа на проекта на Закон за бюджета на държавното обществено осигуряване (ДОО) за 2027 година. „Финансовата устойчивост на ДОО трябва да се постига чрез повече заетост, осигуряване върху действителните доходи и справедливи правила, а не чрез постоянно увеличаване на зависимостта от държавния бюджет", заявяват от АИКБ и излагат мотивите, тук. АИКБ изказва резерв и към проекта за бюджета на Националната здравноосигурителна каса (НЗОК) за 2027 година. 
 Оттам се аргументират, че 
 „Увеличаването на публичният ресурс трябва да води до измерими здравни резултати, по-ранно откриване и ефективно лечение на заболяванията, при прозрачност на цените, равнопоставеност на доставчиците и строг контрол върху разходите. В проекта за 2027 г. има положителни стъпки в тази посока, но те все още не представляват достатъчно цялостна промяна на модела на финансиране". Становището, тук.

Как НЗОК ще разпредели парите за здраве през 2027 г.
Кои проекти получават финансиране и какви промени се предвиждат за пациентите и медицинските екипи? 
Nova news, 12.11.2026 

Лекуваме скъпо, плащаме скъпо – това е изводът от анализ на Института за пазарна икономика. Изоставането в превенция води до ранна смърт и високи разходи за лечение. Темата коментираха икономистът от Института за пазарна икономика Петя Георгиева и председателят на Българската асоциация за защита на пациентите Пламен Таушанов в предаването „Твоят ден” по NOVA NEWS.
Според Георгиева проблемът е комплексен и обхваща няколко основни направления – ваксинациите, ежегодните профилактични прегледи при общопрактикуващите лекари и националните скринингови програми. По думите ѝ при тези дейности анализът отчита регрес или недостатъчно добри резултати. „Превантивните грижи са изоставени в България. В България от много години се говори за скрининговите програми, но все още не са стартирали ефективно”, подчерта тя.
Икономистът посочи, че общата смъртност в България е най-високата в Европейския съюз и е почти с 50% над средното европейско равнище. „При детската смъртност ситуацията е по-благоприятна, като една от причините е по-добре работещата профилактика при децата в сравнение с тази при възрастните”, каза Георгиева.
От своя страна Таушанов заяви, че тези резултати не са изненадващи. По думите му здравната политика продължава да поставя акцент върху болничното лечение за сметка на профилактиката.
Адвокатът посочи, че средствата за болнична помощ се увеличават многократно повече от тези за превенция. Според него публичните обещания за развитие на профилактиката не се подкрепят от реални финансови решения. „Подчертава се, че при общопрактикуващите лекари се правят профилактични прегледи, които се увеличили. Тава са легенди, които не почиват на действителност. Информацията от общопрактикуващите лекари, които правят изследванията, не влизат в Националната здравна информационна система. Например, когато един лекар установи затлъстяване на пациента, той има механизъм да го прати в болница”, посочи Таушанов.

10 на сто увеличение на КП не са достатъчни
Силвия Николова
Clinica.bg, 12-11-2026 
Параметрите на проектобюджета на НЗОК вече са ясни. Приходите за 2027 г. ще възлизат на 5.6 млрд., а разходите за здравноосигурителни плащания на 5.4 млрд. евро. За болниците отново са планирани 50% от разходите – 2,5 млрд. евро. Какви средства са необходими на общинските болници предвидените, като цяло, средства ще бъдат ли достатъчно за болнично лечение, могат ли те да посрещнат едно увеличение на основните възнаграждения по нов КТД, подкрепят ли исканията на младите лекари. Това попитахме д-р Неделчо Тотев. Той е председател на Националното сдружение на общинските болници и управител на МБАЛ-Чирпан.
- Д-р Тотев, предвижда се 50% от бюджета на НЗОК, т.е. над 2.5 млрд. евро да са за болниците. Докъде ще стигнат тези средства или и този път управителите и директори ще заявите, че са малко? 
- Към момента ми е трудно да коментирам бюджета, тъй като нямам реална представа какво се крие зад цифрите, колко ще бъде за конкретните лечебни заведения – общинските болници, които аз и колегите представляваме. Много популистки приказки се изприказвахе около този бюджет. Бих предпочел на този етап да кажа, че ако са предвидени нови 10% увеличение на клиничните пътеки, то средствата пак ще бъдат недостатъчни, защото с проценти нещата се изкривяват – бедните стават по-бедни. Ние, които работим с нископлатени КП ще консумираме, като ресурс, много малка част от този бюджет. При болниците, работещи по високозаплатените КП, вече ще е по-различно. Ето защо, този тип увеличение, нас никога не ни е радвало. Един вид, поравно за всички. Би следвало да е диференцирано, според пътеките. Лошото е, че и Българският лекарски съюз взе да твърди, че парите и за онези свръхнадценените пътеки, вече не стигат. В този случай, какво да кажем ние, от общинските болници?! Говорим за КП по няколко хиляди евра, при които процентът ще е с няколкостотин отгоре. При нас те са по 400 - 800 евро, което при процент 10 на сто, 40 – 80 евро нищо няма да помогне. 
- Отдавна се поставя въпросът за остойностяването на труда в болниците. Ще го поставите ли отново на масата? 
- Този въпрос го говорим от години. Крайно време е трудът да бъде остойностен. Случи ли се, ще бъде решен и един много важен елемент от системата – кадровата окомплектовка. За персонала на общинските болници, парите са все на остатъчен принцип. Много се надяваме след толкова много години най-сетне да бъде обърнато внимание и на този въпрос. През бюджета това трудно ще може да стане. Ние имаме една идея, която коментирахме на общото събрание на Националното сдружение на общинските болници, което проведохме в спешен порадък заради ужасната криза, в която се намират лечебните заведения собственост на общините. Надяваме се да успеем да се срещнем с екипа на МЗ, да я представим и се надяваме на разбиране, разбира се, ако там са решили да съхранят структурите общински болници. 
- Каква е вашата идея, вашето предложение? 
- Подготвяме го в по-строен вид и с цифри с помощта на експерти в областта на финансите и счетоводството. Затова се въздържам за момента да го споделя. Надяваме се, че вече оформено от тях, най-сетне ще ни повярват в МЗ. Същевременно се появи друг проблем, който много ни притесни. 
- Кой е този проблем, д-р Тотев? 
- Преди два дни получихме писма от Министерството на здравеопазването за стартиране на преговорите по колективния трудов договор. Все още не е ясно, какви пари ще постъпят при нас предвид бюджета на НЗОК, а вече трябва да коментираме предложенията за заплати на синдикатите. Техният проект не е стъпил на здрава основа, няма разчет, но се иска. Те настояват увеличението на основните заплати да е от порядъка на 24 процента. Само припомням, че един лекар получава основно възнаграждение 1800-2000 евро, но това не е брутна заплата. Основната заплата влече след себе си още много непредвидени разходи. На нейната база се изчисляват допълнителни възнаграждения за прослужено време, за осигуровки и така нататък. Неизбежно, това изискване ще доведе до уравновиловка. Когато едно отделение, по една или друга причина, не може да заработи прилични приходи, ние сме длъжни да дадем на персонала в него толкова, колкото и на другите, които работят в печелившите отделения. Ето така, неизбежно ще се стигне до споменатата вече уравновиловка. Не мисля, че това е най-справедливият вариант. Друг въпрос е, че вече заработките не винаги са високи, тъй като общините обезлюдяват, хората, респективно пациентите, намаляват. И още един въпрос – уж няма лимити, но надвишим ли малко индикативните стойности, можем да си вземем парите само със съд. До момента нямаме неизплатени суми, което е добре. Но се е случвало и много да чакаме. И няма как да не отбележа, че и сега средствата за възнаграждения в общинските болници надхвърлят приходите по за заплати. Хубавото е, че имаме и подкрепата на общините, както и средства от държавата за обслужване на отдалечени рискови райони, както и средства по Наредба №3 – за болници, разполагащи с психиатрични отделения и ТЕЛК. Впрочем, голяма част от нашите болници, които откриха трудово експертни лекарски комисии по принуда, сега ще трябва да ги закрият, защото лекарите, както са малко, не могат да правят и това. Вече има доста жалби и заявени точно такива намерения. Същите тези ТЕЛК ни бяха вменени с наредба, за да бъдат облекчени хората с увреждания, но тази дейност наистина много ни затруднява. Основната ни задача сега е по някакъв начин да задържим и останалите малко хора да работят в общинските болници, защото лечебно заведение не може без персонал. Крайно време е управленците в сектора да проумеят, че кадрите не се осигуряват с щракване на пръсти. Пропуснати са ценни десетилетия, когато наредбата за обучението можеше да бъде променена и да се стикова с тези в здравеопазването, и да се намерят механизми, които да накарат младите хора да остават. 
- Имат ли основание младите лекари да искат по-високи възнаграждения, по-ясен кариерен път и прозрачност на специализациите? 
- Аз приветствам младите хора, които излизат да защитават правата си. Лошото е, че никой не пита работещите какво искат. В момента сякаш някои други ги представляват, които нямат нито един ден работа като лекари. Те първо искат да взимат, макар елементарният нравствен закон е първо да даваш, после да взимаш. Да ти обещаят политиците на готово и да го взимаш независимо от качеството на труда, не мисля, че е правилна формула. Наистина заплатите на колегите не са достатъчно високи. Исканията им са справедливи, но когато се говори с контекста на останалите лекари, трябва да бъдем по-внимателни. Държавата казва, че ще осигури пари за младите лекари. А за техните ментори, за тези, които ги обучават? Няма как това да стане! Безхаберието, непредвидимостта, липсата на законова стиковка са само няколко от многото фактори лекарите в България да са дефицит.

Д-р Мими Виткова: Лекарите са много тежко разделени - едни получават 2000 евро, други 230 000 евро
Фокус, 12.11.2026
Бюджетът всяка година расте и тази година виждаме, че е пораснал с 500 милиона. Въпросът е, че разпределението вътре повтаря предишните форми - най-много пари за болниците - два милиарда и половина, след това за лекарства милиард и четиристотин. И съответно за първичната медицинска помощ и за специализираната извънболнична помощ са по 360 милиона. Тоест идеята да се пренасочват парите повече към профилактика, повече към извънболнична помощ, не се реализира. Това заяви бившият министър на здравеопазването д-р Мими Виткова в предаването "България, Европа и светът на фокус" на Радио ФОКУС с водещ Цоня Събчева.
"Продължаваме да робуваме на това, което правим 30 години и да строим все нови и нови болници в няколко града в страната. Тези болници да разкриват все нови и нови дейности. Дори сега виждам, че Надзорният съвет на касата е одобрил да няма и една година отлагателен период за финансирането на нови болници или на нови дейности, а в същата година да се сключват договори за новите дейности за новите болници", каза още тя.
По думите й един от големите проблеми на здравната система е свръхнасителността с болници в няколко града. 
"Другият голям проблем са много тежките доплащания от страна на пациентите, които ние виждаме, че са безпрецедентни в Европа", заяви Виткова.
По думите й лекарите са много тежко разделени.
"Те са разделени от материалното възнаграждение, което е поставено в ситуация на абсурдни диспропорции. Някой получава 2000 евро, друг получава 230 000 евро. Така че от тази гилдия, която е най-компетентна, най-запозната с проблемите, ние трудно бихме очаквали единомислие, какво да се направи със системата и съответно, голямото задължение е на нашите държавници, ако имаме такива, които да седнат на една маса и да видят тези проблеми, които са хиляди", обясни Виткова.
"Да кажат какво ще правим с тези настроени болници? Те вече съществуват. Те оголиха страната извън тия 3-4 града София Пловдив Варна, оголиха страната от към медицински специалисти, които преляха от другите области към тези градове. И ние виждаме вече не само общинските болници, че  загиват вече областните болници. И сега, когато се случи тая трагедия на магистралата, виждаме затрудненията в колегите в болница и в Ямбол и в Сливен", добави тя. 
"Няма специалисти налага се транспортно тежко пострадали от едната болница в другата. И както виждате, не можем да решим тези проблеми с въртолети. Затова би трябвало системата на здравеопазване да изградена, така че да има така наречения равен достъп до медицинска помощ. Какъв равен равен достъп има - гогато в областни болници цели направления са закрити", коментира още бившият здравен министър.

„МБАЛ Варна“ претендира над 282 хил. евро от НЗОК
Делото на „МБАЛ Варна“ срещу НЗОК продължава през януари 2027 г.
Novavarna.net, 12.11.2026

Административният съд – Варна насрочи ново открито заседание по делото на „МБАЛ Варна“ ЕООД срещу Националната здравноосигурителна каса (НЗОК). Следващото заседание по административно дело №1881/2026 г. ще се проведе на 20 януари 2027 г. от 12:00 ч.
Съдът отхвърли искането за сезиране на Конституционния съд
В открито съдебно заседание съдът е отхвърлил искането на „МБАЛ Варна“ ЕООД делото да бъде изпратено до Конституционния съд на Република България за установяване на противоконституционност на чл. 59, ал. 7 от Закона за здравното осигуряване (ЗЗО).
Като мотив съдът е посочил, че следва да даде възможност на страните да изразят становища по направените доказателствени искания.
Каква сума претендира болницата от НЗОК
С исковата си молба „МБАЛ Варна“ ЕООД настоява НЗОК да заплати 282 784,99 евро. Сумата е посочена като главница за реално извършена и отчетена медицинска дейност, която е приета без възражения.
Болницата претендира и 15 810,74 евро актуализирана мораторна лихва за периода от 1 януари 2026 г. до 18 юни 2026 г., както и законна лихва върху главницата до окончателното ѝ изплащане.

Общото събрание на акционерите на МБАЛ „Христо Ботев“ във Враца смени Съвета на директорите
Кореспондент на БТА във Враца Мая Ценова 
БТА, 12.11.2026 
Общото събрание на акционерите на Многопрофилната болница за активно лечение (МБАЛ) „Христо Ботев“ във Враца смени досегашния Съвет на директорите. На мястото на настоящия изпълнителен директор д-р Кети Ценова в ръководството влиза д-р Николай Пламенов. Д-р Здравко Ангелов ще бъде независим член на Съвета, а Марина Минчева – представител на държавата.
Новото ръководство има голямото задължение да промени ситуацията в болницата, заяви пред журналисти областният управител Росен Михайлов, който присъства на събранието. По думите му новият Съвет на директорите е избран с приблизително 95% от гласовете на акционерите. Останалите не са участвали в гласуването поради липса на предоставен мандат от съответните общински съвети. 
Най-големият акционер е държавата, която има около 89% от капитала, останалата част се разпределя между общините в областта и една от област Плевен. На днешното заседание присъстваха представители на общините Враца, Бяла Слатина, Мизия, Козлодуй и Кнежа.
Михайлов съобщи още, че в лечебното заведение ще бъде направен одит, ще бъдат разгледани и резултатите от работата на отделенията, за да се направят изводи и да се предприемат мерки за тяхното стабилизиране.
Доверието, гласувано от Министерството на здравеопазването, приемаме по-скоро като отговорност, заяви новият изпълнителен директор д-р Николай Пламенов след събранието. Той подчерта, че на първо място отговорността е към пациентите, но и към персонала на лечебното заведение. Новото ръководство ще заложи на екипността и диалога.
„Има една максима, която важи в медицината особено – нивото на един екип се определя от най-слабото му звено. Ние трябва да работим точно за това – повишаване на компетентността, а не да закриваме“, посочи д-р Пламенов.
Екипът влиза в управлението с „корективност, доброта, позитивна мисъл и силно чувство за отговорност“, посочи и независимият член на Съвета на директорите д-р Здравко Ангелов. По думите му на този етап новото ръководство има задачата да поведе болницата в правилната посока – да работи и да бъде лечебно заведение, в което пациентите да получават необходимите грижи и да са удовлетворени от лечението си.
Новото ръководство ще встъпи в длъжност след вписването на промените в Търговския регистър. То ще остане начело на болницата до провеждането на конкурс за директорската позиция.
БТА припомня, че намерението за смяна на управлението на болницата предизвика недоволство сред работещите в нея и изпращането на няколко писма до Министерството на здравеопазването.

От втория път: Избраха представител на МЗ в ръководството на МОБАЛ „Д-р Стефан Черкезов“
Zdrave.net, 12.11.2026 
Невена Цветкова влиза в Съвета на директорите на МОБАЛ „Д-р Стефан Черкезов“ като представител на държавата. Това показват окончателните резултати от конкурса за поста, публикувани на уебстраницата на Министерството на здравеопазването.
Конкурсът се проведе за втори път в рамките на няколко месеца, след като първия път не бе излъчен победител.
Кандидатите за позицията бяха петима: Невена Цветкова, Тодор Табаков, Радослав Щербаков, Красимир Лефтеров и Александър Джуров. Последните двама отпаднаха още след проверката на документите за съответствие с изискванията, а Цветкова, Табаков и Щербаков достигнаха до третия етап от конкурса.
След събеседването с комисия на първо място е класирана Невена Цветкова, като Радослав Щербаков остава втори, а Тодор Табаков не се е явил.
Така Цветкова печели конкурса и ще попълни състава на Борда на директорите на болницата.

Проф. Ангелов: 40% от хората с диабет в света са недиагностицирани и са с риск от сериозни усложнения
Zdrave.net, 12.11.2026
Български форум „Диабет“, създаден като част от мрежата на Европейски диабетен форум, който работи активно на ниво Европейска комисия за приемане на стратегиите в областта на захарния диабет, ще бъде официално представен днес. Това съобщи председателят на парламентарната здравна комисия и депутат от ГЕРБ проф. Костадин Ангелов в декларацията си пред Народното събрание по повод Световния ден на борбата с диабета – 14 ноември.
„Мисията на Български форум „Диабет“ е чрез активно сътрудничество с водещи регионални, европейски и световни организации да допринася за постигане на ефективни политики в областта на захарния диабет, повишаване на професионалната квалификация на медицинските специалисти и поддържане на висок стандарт на грижите за заболяването, с основна цел подобряване на здравето и качеството на живот на хората със захарен диабет в България“, каза проф. Ангелов.
На събитието ще присъства и европейският комисар по здравеопазване Оливер Вархеи.
Проф. Ангелов подчерта, че над 40% от хората с диабет в света са недиагностицирани, т.е. те не знаят, че имат заболяването, а диагнозата често се поставя по повод на възникнали вече усложнения.
Той цитира данни на Международната диабетна федерация, според които в момента в света 589 милиона души или 1 от 9 възрастни са със захарен диабет, като се очаква броят им да достигне 853 милиона, или 1 от 8 възрастни, през 2050 г. „Заболяването е налице както във високоразвитите, така и в развиващите се страни, като прогнозите са, че около 95% от нарастването на броя на хората с диабет до 2050 г. ще е в страните в ниски и средни доходи. „По данни на НЗИС в България има около 860 000 души със захарен диабет“, каза проф. Ангелов.
„Основните проблеми, които поставя захарният диабет, са свързани именно с развиващите се хронични усложнения на заболяването – увреждане на зрението, слепота, хронично бъбречно заболяване, бъбречна недостатъчност и хемодиализа, ампутации на крайници, съдови усложнения – исхемична болест на сърцето, миокарден инфаркт, мозъчно-съдова болест, мозъчен инсулт, които имат сериозни клинични, социални и икономически последици за пациентите, обществото, и здравната система. 75% от хората със захарен диабет умират от сърдечно-съдови заболявания. Около 50% от хората със захарен диабет имат вече усложнения на заболяването при поставянето на диагнозата, което е показател, че диагнозата е закъсняла.
Захарен диабет тип 2 не се развива в рамките на дни; той е прогресиращо хронично заболяване, което преминава през етап на предиабет, свързан не само с повишен риск от прогресиране към захарен диабет, но и с повишен риск от сърдечно-съдови заболявания и от характерните за захарния диабет усложнения. Предиабетните състояния са дори по-разпространени от захарния диабет – понастоящем 635 милиона души по света живеят с повишен риск за развитие на захарен диабет. Трябва да се има предвид, че предиабет е обратимо състояние, с оглед на което е изключително важно ранното му откриване и своевременна интервенция.
Но за да се вземат мерки за предиабет и да се предотврати прогресирането към захарен диабет, трябва активно да търсим отклоненията в нивото на кръвната захар, тъй като те не водят до оплаквания от страна на засегнатите хора. Може човек да има захарен диабет или предиабет в продължение на години, и по нищо да не разбере, че този проблем съществува“, каза още председателят на здравната комисия.
Проф. Ангелов призова за провеждане на редовен скрининг за предиабет и захарен диабет при хора с повишен риск, както и при всички хора без рискови фактори на възраст над 35 години. 1 от 8 души по света живее с повишен риск от развитие на захарен диабет. И това са хората с наднормено тегло и затлъстяване, с първостепенен родственик със захарен диабет, със сърдечно-съдови заболявания, с артериална хипертония, с повишени нива на липидите в кръвта; жени с данни за диабет по време на бременност; хора, при които в миналото са регистрирани повишени стойности на кръвна захар.
„Без поставена диагноза, хората с диабет не получават своевременни грижи и са изложени на риск от развитие на сериозни усложнения на заболяването. Трябва да се има предвид, че когато захарният диабет е навреме открит, когато е контролиран добре, това е гаранция за отлагане или избягване на усложненията на заболяването, които често водят до сериозно инвалидизиране на пациентите“, допълни проф. Ангелов.

До личните лекари ще достигнат чаканите 300 хил. дози противогрипни ваксини
Вяра Николова
Dnevnik.bg,  12.11.2026
Тази седмица ще бъдат доставени последните 300 000 дози инжекционни противогрипни ваксини до личните лекари. Това съобщава Министерството на здравеопазването.
Дозите са предназначени за безплатна ваксинация по националните програми за деца от 6-месечна възраст до 7 години и хора на възраст 65 и повече години. С тази доставка приключва снабдяването по програмите. Първите 150 000 дози инжекционни ваксини по двете национални програми бяха доставени в България на 22 октомври.
Общото количество осигурени противогрипни ваксини достига 547 504 дози, от които 500 000 са инжекционни. Към момента по програмите са приложени общо 108 518 дози, от които 20 484 са назални.
В края на септември ведомството съобщи, че доставките на инжекционните ваксини срещу грип ще се забавят поради производствени затруднения. Причините са свързани с промени в състава на грипните ваксини за Северното полукълбо за сезон 2026/2027, които са отложили началото на производството.
Промените включват три нови ваксинални щама съгласно препоръките на Световната здравна организация (СЗО), като щамът на грипен вирус тип B е определен по-късно. Допълнителен фактор е повишеното търсене на грипни ваксини в световен мащаб.
Забавянето застигна и свободния пазар. Извън националните програми в аптечната мрежа ще се продава само една инжекционна противогрипна ваксина - "Ваксигрип" (Vaxigrip). Преди седмици бе обявено, че от нея се очаква да бъдат доставени 100 хил. дози след 10 ноември.
Забавянето на доставките на инжекционните противогрипни ваксини в аптеките предизвика ваксинационен туризъм. В края на октомври директорът на Изпълнителната агенция по лекарствата Богдан Кирилов коментира, че в аптеките в Гърция има ваксини, тъй като производителите приоритизират големите пазари, а там традиционно се доставят между 3 и 4 милиона дози всяка година. За сравнение - за сезон 2026/2027 в България се очакваше да бъдат доставени общо 770 000 дози противогрипни ваксини, преди да бъде съобщено за производствени затруднения.

МЗ: Доставят се последните 300 000 дози от противогрипните ваксини
Zdrave.net, 12.11.2026 
Тази седмица търговец на едро доставя последните 300 000 дози инжекционни противогрипни ваксини до кабинетите на общопрактикуващите лекари, съобщиха от пресцентъра на МЗ. Дозите са предназначени за безплатна ваксинация по националните програми за деца и хора на възраст 65 и повече години.
С тази доставка приключва снабдяването по програмите. Общото количество осигурени противогрипни ваксини достига 547 504 дози, от които 500 000 са инжекционни.
Към момента по програмите са приложени общо 108 518 дози, от които 20 484 са назални.
Министерството на здравеопазването напомня, че ноември е подходящ месец за ваксинация срещу грип. Имунизациите по националните програми се извършват от началото на октомври до края на март на следващата година.

Пациентите с ХОББ често търсят помощ едва в напреднал стадий на заболяването, д-р Цветомила Дудевска
Кореспондент на БТА в Троян Преслава Иванова 
БТА, 12.11.2026 
Пациентите с хронична обструктивна белодробна болест (ХОББ) често търсят специализирана медицинска помощ едва когато заболяването вече е в напреднал стадий, тъй като подценяват първите симптоми или ги свързват с тютюнопушенето. Това каза за БТА д-р м. н. Цветомила Дудевска, управител на Белодробната болница в Троян.
Сред характерните симптоми на заболяването е хроничната кашлица с отделяне на храчки, която пушачите често приемат за обичайна последица от тютюнопушенето. „Алармиращ симптом е, когато кашлицата продължава повече от три месеца – тогава трябва да потърсим специализирана медицинска помощ, а именно пулмолог“, посочи Дудевска.
Друг характерен симптом е задухът, който първоначално се проявява при физическо усилие. Хората често не обръщат внимание на затрудненото дишане при изкачване на стълби или при по-продължително ходене, тъй като го приемат за естествено. Хриптенето в гърдите също може да бъде подценено и да се свърже с тютюнопушене или излагане на замърсен въздух.
„Много често пациентите се появяват при нас, търсейки помощ, когато вече са в напреднал стадий на заболяването. Във втори стадий ги откриваме сравнително рядко и то при профилактични прегледи, когато близки на тези хора са ги довели, настоявайки за преглед“, разказа управителят на болницата.
По думите ѝ ранното откриване на ХОББ позволява своевременно започване на лечение и ограничаване на факторите, които допринасят за развитието на заболяването. Подходящата терапия и избягването на вредните въздействия могат да забавят появата на усложнения и да подобрят качеството на живот на пациентите.
„При това положение и с подходящата терапия може да се удължи много времето, в което пациентът евентуално би получил усложнение от това заболяване. А може и никога да не получи усложнение. Така че ние считаме профилактиката като основен фактор за това да имаме добро качество на живот при тези пациенти и освен това да удължим живота“, подчерта д-р Дудевска.
Според нея няма специфичен профил на пациентите с ХОББ в Троянския регион. Сред основните рискови фактори са тютюнопушенето, замърсяването на въздуха и работата в среда с вредни въздействия. В много малък процент от случаите заболяването може да е свързано с наследствена предразположеност, каквато се наблюдава при хора с алфа-1-антитрипсинов дефицит. Той може да доведе до развитие на ХОББ и при по-млади хора, които не пушат.
По повод Световния ден за борба с ХОББ, който тази година се отбелязва на 18 ноември, Белодробната болница в Троян организира безплатни скринингови прегледи и изследвания на белодробната функция. Прегледите ще се извършват от 8:00 до 16:00 часа в Приемно-консултативния кабинет на лечебното заведение. В същия часови диапазон в Белодробната функционална лаборатория ще се прави безплатна спирометрия за пушачи с консултация от специалист.
Инициативата е насочена към три основни групи – пушачи, хора с повтарящи се симптоми, дори да не пушат, и пациенти с вече установена ХОББ, които провеждат лечение.
В програмата е включено и обучение за пациенти с доказано заболяване за правилното използване на инхалаторни устройства. То ще започне в 11:00 часа в конферентната зала на болницата.
По наблюдения на специалистите част от неуспехите в лечението се дължат на неправилна употреба на инхалаторите, тъй като пациентите с времето забравят точния начин на прилагане на медикамента. „Това е много важно, защото не се депозира достатъчно количество от медикамента в белия дроб“, обясни д-р Дудевска.
Управителят на болницата обърна внимание и на връзката между ХОББ и други хронични заболявания, особено сърдечносъдовите. При пациентите с по-напреднала форма на белодробната болест се търсят придружаващи заболявания и при необходимост се извършват консултации с кардиолог. Сред състоянията, които се наблюдават в съчетание с ХОББ, са още захарният диабет и имунодефицитните състояния.

Министерството на здравеопазването осигурява 651 195 евро за скрининг и профилактика на туберкулозата в 28 болници в страната
Марин Колев 
БТА, 12.11.2026 
Министерството на здравеопазването осигурява общо 651 195 евро през 2026 г. за скрининг, диагностични изследвания и профилактика на туберкулозата. За изпълнението на тези дейности са сключени едногодишни договори с 28 многопрофилни и специализирани болници в страната, съобщиха от ведомството. 
Договорите обхващат и изследвания на хора, които са били в контакт с болен от туберкулоза, както и осигуряване на лекарства за профилактика при контактни лица и при хора с латентна туберкулозна инфекция. Дейностите са част от Националната програма за превенция на туберкулозата в България за периода 2026–2030 г. Целта е заболяването да се открива по-рано и да се ограничава разпространението му.
Скринингът е насочен към хора с повишен риск от туберкулоза. Сред тях са хора, живеещи с ХИВ, пациенти с диабет тип 1 или на лечение, което потиска имунната система, както и хора без дом, деца и младежи в риск, лица в места за лишаване от свобода и хора, пристигащи от държави с висока заболяемост от туберкулоза. Скринингът започва с въпросник за оценка на риска. При необходимост се извършват преглед и диагностични изследвания.
БТА припомня, че през септември се проведе кампанията „Седмица на отворените врати” за туберкулоза, с която се цели популяризиране на превенцията, профилактиката, ранната диагностика и лечението на това заболяване. 

Д-р Александър Атанасов: Лоша организация на процеса води до загуба на ваксини
Medicalnews.bg, 12.11.2026
Д-р Александър Атанасов е педиатър, практикуващ в София. Той е специализирал Детски болести в Специализираната болница за активно лечение по детски болести „Проф. д-р Иван Митев“ София. Разговаряме с него за противогрипните ваксини, бракуването и организацията на имунизационния процес.
Д-р Атанасов, за поредна година кампанията за ваксинация срещу сезонен грип предизвиква напрежение. Как изглежда ситуацията във Вашата практика в момента?
В началото на сезона имаше родители и колеги, които не бяха разбрали за програмата. Сблъсквам се и с известен скепсис към назалната противогрипна ваксина. В момента част от децата са имунизирани, но дали са поставени всички назални ваксини, не мога да кажа. Тепърва се очаква разпространение на инжекционните.
Директорът на ИАЛ маг.-фарм. Богдан Кирилов разкри, че за миналата година в България се унищожават над 15 000 неупотребени дози срещу грип. За да си представим мащаба – това са близо 30% от децата от един цял набор. На какво се дължи този абсурд: липса на информираност, лоша организация в разпределението или тромави административни спънки?
На всичко – недостатъчен интерес от пациентите, скепсис и подценяване на грипа от някои колеги, лоша дистрибуция, невъзможност на ОПЛ да имунизира пациенти извън листата си. В момента няма механизъм, по който родител да разбере къде в държавата има ваксини и трябва да звъни на сляпо по аптеките. В същото време, ако личният лекар на детето не може или не иска да постави противогрипни ваксини, родителят не може да го заведе при друг.
Всяка година в края на сезона остават неизползвани количества ваксини, въпреки засиленото търсене в началото на периода. На какво се дължи това според Вас?
Вече го споменах във втория въпрос. Смея да твърдя, че при оптимална логистика едва ли ще се изхвърлят толкова много ваксини.
Очевидно е, че „така повече не може“. Ако бяхте на мястото на здравните власти, какви 3 конкретни стъпки бихте предприели за пълна реорганизация на имунизационния процес срещу грип в България?
Националното сдружение на ОПЛ има конкретни предложения: ваксини от една практика да се пренасочват свободно към друга, ако в нея има по-голям интерес и всеки ОПЛ да може да имунизира всякакви пациенти, които подлежат на безплатна имунизация. Освен това, трябва да има достъпна информация в реално време в коя аптека какви ваксини има, която да се обновява постоянно. От Министерството на здравеопазването засега отказват да направят каквото и да било.
Д-р Атанасов, какво е Вашето послание към онези родители и пациенти, които в момента обикалят аптеките или чакат пред кабинет с въпроса „Има ли ваксина за моето дете?“
Аз лично смятам, че МЗ трябва да бъде подложено на обществен натиск от страна на родителите. За съжаление в тази държава твърде малко положителни неща се случват след самоинициатива на институциите.

Граждани, политици от всички партии и множество НПО-та скочиха срещу промените за личните асистенти, внесени на тъмно от кабинета "Радев"
БГНЕС, 12.11.2026 
Промените в Закона за личната помощ надигна и вълна от недоволство в социалните мрежи, които закипяха от гневни постове на майки на деца с увреждания, които се грижат денонощно за децата си. Те бяха подкрепени и от становища на множество пациентски и неправителствени организации, които също се обявиха категорично срещу промените, предложени от кабинета "Радев".
Без никакво обществено обсъждане и абсолютно на тъмно, депутати от управляващата партия "Прогресивна България" (ПБ) внесоха ключови промени в Закона за личната помощ, които предвиждат цялостна трансформация на начина, по който личните асистенти на хора с увреждания ще бъдат наемани и възнаграждавани. Законопроектът предизвика остри дебати, тъй като засяга пряко доходите и трудовите права на десетки хиляди българи, грижещи се за своите близки, предаде репортер на БГНЕС.
Работата на личните асистенти е изключително тежка - те носят отговорност за живота на дете или възрастен човек, който е с ТЕЛК заради тежко увреждане. 
Предложените промени променят изцяло начина на работа на асистентите. Към този момент те работят на трудови договори и се осигуряват на минимална заплата. Техни работодатели са общините, а ставката на заплащането им се определя от процента на увреждане, записан в документа от ТЕЛК-комисиите. Внесените от социалния министър Наталия Ефремова промени премахват стандартния трудов договор и го заместват със "специален трудов договор" по Закона за личната помощ, който лишава асистентите от платен годишен отпуск, от клас прослужено време, и от много други стандартни за трудовите договори придобивки.
Най-притеснително в промените е и че се предвижда заплатата на личните асистенти да бъде „отвързана“ от МРЗ, и да бъде определяна с държавния бюджет ежегодно. Това значи, че ако досега заплатите на асистентите се повишаваха на всеки 1 януари, то сега дали ще се повишават ще зависи единствено от благоволението на управляващите.
Намалява се и заплащането на часовата ставка на асистентите. До сега то беше вързано за МРЗ, като за 2027 г. трябваше да е 5.57 евро, но управляващите от ПБ решиха да го замразят, и то ще остане на ниво от 5.24 евро за 2027 г.
Предвижда се финансовите промени да влязат в сила от 1 януари 2027 г., а преминаването към новите специални договори да се осъществи в периода между 1 април и 1 юни същата година.
Ден след представените от Ефремова промени, политици от всички партии, включително и от издигналата Радев за президент преди години - БСП, се обявиха категорично против промените.
ГЕРБ-СДС: Промените са грубо посегателство към най-уязвимите хора в България 
Грубо посегателство върху правата на личните асистенти в България, които се грижат денонощно за своите близки. Промените в Закона за личната помощ, внесени от правителството на Румен Радев, оставят хората с увреждания на произвола на съдбата, заяви Илияна Жекова от ГЕРБ-СДС. Думите й бяха подкрепени и от лидера на ГЕРБ Бойко Борисов. Тя обвини директно управляващите с думите: "правителството започна да бори олигархията вече и с ощетяване на децата, които имат тежки увреждания. Подобно посегателство над правата им е абсолютно недопустимо", допълни още Гекова. 
Лидерът на ГЕРБ Бойко Борисов разкритикува управлението на правителството на Румен Радев, като също се възмути от готвените промени за личните асистенти. "Изводът е, че комунистите искат парите на българите да редят техните глупости", заключи Борисов. И обърна сериозно внимание на инфлацията. "Ето вчера отново се вдига цената на газа. Всеки ден те ви обират парите. Откъдето могат", допълни лидерът на ГЕРБ. 
БСП за промените при личните асистенти: Не наказвайте най-уязвимите
"Внесените в последните дни от депутати от мнозинството промени в  Кодекса на труда и Закона за личната помощ са тежък удар по придобити трудови и социални права на най-уязвимите.".  Това написа във Фейсбук председателят на НС на БСП Крум Зарков. По думите му да си личен асистент, да полагаш грижа за друг човек, който не може да се справи сам, е освен благороден и тежък труд. Според него е логично този труд да бъде защитен и признат като такъв от законодателя. 
Колкото до хората, които работят на половин работен ден, според лидера на левицата малко са тези, които го правят по желание. "Да ги накажеш допълнително, като орежеш осигурителните им права и практически направиш пълноценното им пенсиониране невъзможно, в много случаи ще се окаже особена жестокост към човек, който изначално е жертва на злощастната си или на негов близък съдба, на недобросъвестен работодател, на безброй независещи от него обстоятелства. 
Тези промени няма значително да подобрят състоянието на бюджетния дефицит, но ще задълбочат и без това свръхострия дефицит на социална справедливост в нашето общество. Не бива да се продължава с политиката от типа „болен здрав носи“. Надявам се и призовавам депутатите да не превръщат тези предложения в закон.", пише още Зарков.
 ДБ: Ще се противопоставим на безобразията, които властта готви за личните асистенти
„Не се прави така – по тъмно, през депутати, без обществено обсъждане. Плащанията за личните асистенти се замразяват, а е напълно възможно и да бъдат намалени. Променят се договорите на личните асистенти и няма никаква яснота какви права ще бъдат защитени. Не беше дадена никаква възможност на майките на деца с увреждания да се включат в този дебат.  Това е безобразие, на което ние ще се противопоставим.“ Това заяви Елисавета Белобрадова от „Демократична България“, по повод предложените от управляващите промени в Закона за личната помощ.
„Тези промени засягат начина, по който ТЕЛК и НЕЛК определят процента на увреждане и необходимостта от чужда помощ. Електронното направление и обменът на информация ще улеснят процеса. Особено важна е комплексната оценка, защото тя отчита как увреждането се отразява на ежедневието и работата на човека“, заяви Катя Панева, заместник-председател на Комисията по здравеопазването.
 ПП прави подписка в защита на личните асистенти
Депутатът от ПП Венко Сабрутев обяви, че партията ще организира подписка в защита на личните асистенти и хората с увреждания заради предлагани законови промени, които според него ограничават трудовите и осигурителните права на асистентите. „Политиците, които говорят най-много за надежда, са политиците, които отнемат най-много от надеждата“, заяви Сабрутев и продължи: „Отнемането на трудови и трудово-осигурителни права, това, че те няма да натрупват годишен отпуск, това, че няма да са осигурени, е голям проблем“. По думите му държавата трябва да насочи усилията си към проблеми като обществените поръчки в здравеопазването, фалшивите хоспитализации и злоупотребите с решения на ТЕЛК, а не да ограничава правата на личните асистенти.
От "Прогресивна България" защитиха промените с думите, че не "отнемали права" на личните асистенти, а им давали "нови възможности" с обяснението, че личните асистенти и майките на деца с увреждания вече ще трябва да работят и на друг 8-часов работен ден при стандартен трудов договор, ако искат да се осигуряват на пълен работен ден. От партията, обаче, не обясниха кой ще поеме грижата за човека с увреждане, докато личният му асистент работи по цял ден на друго място.
Промените в Закона за личната помощ надигна и вълна от недоволство в социалните мрежи, които закипяха от гневни постове на майки на деца с увреждания, които се грижат денонощно за децата си. Те бяха подкрепени и от становища на множество пациентски и неправителствени организации, които също се обявиха категорично срещу промените, предложени от кабинета "Радев".IБГНЕС 

Единствена на Балканите: У нас откриха лаборатория за анализ на походката и движението
Тя се намира в УСБАЛ по ортопедия „Проф. Бойчо Бойчев“
Zdrave.net, 12.11.2026 
В Университетската специализирана болница за активно лечение по ортопедия „Проф. Бойчо Бойчев“ в София беше открита високотехнологична лаборатория за анализ на походката и движението, информираха от МЗ. Единствена по рода си не само в България, но и на Балканския полуостров, лабораторията дава на специалистите възможност да измерват прецизно нарушенията в движението, да планират лечението според нуждите на всеки пациент и да проследяват резултатите от него.
„Особено важно е приложението на тази технология при деца с церебрална парализа и пациенти с нарушения в походката и двигателната функция, за които навременната диагностика и правилното планиране на терапията имат съществено значение за подобряване на качеството на живот“, посочи заместник-министърът на здравеопазването д-р Николай Вълов, който присъства на откриването.
Лабораторията има приложение в ортопедията, неврологията, рехабилитацията и спортната медицина. При деца с церебрална парализа например анализът показва как се движат ставите и как работят мускулите във всяка фаза на крачката. Тази информация помага на медицинския екип да планира терапията по-прецизно и да проследи как се променя движението на детето след лечението.
Средствата за закупуване на системата са осигурени от Медицинския факултет на Медицински университет – София. Новата лаборатория създава условия и за научни изследвания, които да подпомагат развитието на диагностиката и рехабилитацията в България.

Промените за ТЕЛК и личните асистенти: Борба със злоупотребите или пестене от хора с увреждания 
Внесените без обсъждане промени при ТЕЛК и най-вече намаляването на парите за личните асистенти предизвикаха много остра реакция и заплахи от протести 
Десислава Николова 
Capital.bg,  12.11.2026 
Около 10% от населението на България живее с трайни увреждания и нужда от социална защита. Броят на пациентите с ТЕЛК, както разговорно се наричат удостоверенията за ограничено придвижване и работоспособност заради заболяване, в страната ни е около 655 хиляди, а 528 хиляди от тях са с право на инвалидна пенсия и допълнителни социални плащания. Тези числа звучат големи, но реално по този показател България е в дъното на европейската статистика - според Евростат през 2024 г. 23.9% от хората в ЕС над 16-годишна възраст са съобщили за дълготрайни ограничения във всекидневието си поради здравословни проблеми.
Около ТЕЛК в България обаче от години витаят подозрения за злоупотреби с фалшиви решения, които позволяват на хора без тежки увреждания да ползват социална помощ. Сега управляващите инициираха законодателни промени, които тази седмица бяха директно внесени в парламента от депутатите от "Прогресивна България" - без обществено обсъждане. Целта е да се спестят 228.7 млн. евро от нов начин за преразглеждане на инвалидността и от намаляване на парите за лични асистенти на хората с увреждания.
Мотивът за пестенето е ясен - тези социални плащания заемат вече една пета от средствата в НОИ и надхвърлят 3 млрд.евро, а дефицитът в НОИ расте всяка година. След като не успя да намери друг начин да го запълни (такъв опит например бе намалената вноска за втора пенсия на работещите, за който управляващите упорито отричат) сега правителството търси решение с ограничения на парите за най-уязвимите.
Именно това обаче очаквано доведе до бърза и остра обществена и политическа реакция.
Докато в промените около получаването на решение за ТЕЛК имат и позитивни страни, които могат да помогнат за ограничаване на злоупотребите, мерките за пестене от парите за лични асистенти предизвикаха огромна буря от недоволство сред най-уязвимите - особено родителите на деца с увреждания, които са техни лични асистенти, общо взето, доживот и не могат да работят нищо друго, както и на възрастни хора, приковани на легло и в инвалидна количка, които не могат да се обслужват сами без чужда помощ.
Проблемът е, че промяната се прокарва без диалог и засяга всички, без да се направи дори опит да се селектират потенциалните злоупотреби, докато зад (повечето от) тези случаи се крият тежки човешки съдби. Организациите на хората с увреждания заплашват и с протести, а от опозицията също остро критикуват промените в тази им част.
Кой може да работи
През години държавата въведе някои решения, които ограничиха злоупотребите, но така и не е успяла досега да намери цялостно умно решение как хора с фалшиви ТЕЛК-ове да не получават пенсии и социални помощи. Новите предложения са опит в тази посока.
Според тях лекарските комисии вече ще определят не само процент увреждане по записите в електронното здравно досие на пациента, но и доколко той е способен да работи и да се обслужва сам. Това, че ще бъдат ползвани всички данни от здравното досие е добра посока, тъй като в него е записано дали човекът с увреждане ползва лекарства от здравната каса, ходи ли редовно на прегледи, лекува ли се, какви оплаквания има. До момента болните разнасят купища документация от прегледи и изследвания, за да могат накрая да ги предадат в ТЕЛК.
Другата новост е, че ако сега човек с хронично заболяване може да получи 50%, 70% или друг процент според правилата на медицинската експертиза, в законопроекта е предвидена отделна оценка на физическите и двигателните му функции, психиката, зрението, слухът, нуждата от чужда помощ и помощни средства и какъв труд може или не може да полага. От тази промяна не следва премахване на процентите увреждане, които водят до пенсия по болест, но се добавя нов елемент в комплексната оценка.
В момента над половината от хората с инвалидни пенсии за увреждания или 272 хиляди души през 2024 г., са в работоспособна възраст. Законодателството всъщност насърчава работодателите да наемат такива хора, но не много от тях работят. Причината често е, че работодатели предпочитат да не го правят и да плащат глоби, тъй като уволнението на пациент с увреждане е трудно.
Промените в закона обаче оставят и въпроси. Например как точно ще се прилагат новите правила, ще се преразглеждат ли досегашните ТЕЛК-ове и в какъв период, ще бъдат ли лишавани хора от пенсия по болест - тези неща тепърва ще бъде записвани в наредба.
Сред експертите се прокрадва и съмнението, че издаването на ТЕЛК, което по принцип се бави, може да се затрудни още повече заради новата оценка.
Не е ясно и как и дали новата функционална оценка ще повлияе на заетостта на сега работещите. Няма да има и нова формула за изчисляване на инвалидните пенсии.
Кой ще може да шофира?
В законопроекта на ПБ има и друга голяма промяна - водачите на автомобили, които не би трябвало да шофират заради заболяване или прием на определен вид терапия, която намалява реакциите, ще стават ясни на МВР моментално. В момента също е забранено по закон пациенти със затруднения в реакциите да шофират, но дали това е така, никой не може да провери.
Проектът предвижда Националната здравноинформационна система да предоставя тази информация по електронен път. При противопоказание за шофиране, ще се задейства процедура за оценка на годността за управление на МПС в 30-дневен срок. Ако водачът наистина представлява опасност според медицинското заключение, книжката му може да бъде отнета временно или завинаги.
Законопроектът не означава, че всеки човек с ТЕЛК автоматично ще загуби шофьорската си книжка, защото наличието на увреждане само по себе си не е равнозначно на медицинска негодност за управление. Има обаче риск от погрешно тълкуване на данни, забавяне на медицински заключения, технически грешки и е важно как ще могат да се оспорват аргументите за отнемане на шофьорска книжка и как ще се уреди правото на връщането й, ако пациентът се възстанови.
Нов ред за личните асистенти
Промените, които реално доведоха до бурна реакция сред организациите на хората, които полагат грижи за хора с увреждания, обаче засягат корекциите в заплащането им. След дълга борба и протести от 2019 година държавата започна да плаща за лични асистенти на пациентите, които могат да живеят само с чужда помощ. Първоначално плащанията бяха колебливи - например, на човек със 100% увреждания и нужда от чужда помощ се полагаха по четири часа на ден личен асистент. По това време болните имаха надбавка за чужда помощ от около 50 евро. Тя беше прехвърлена към заплатите на личните асистенти.
"Проблемът" на държавата е, че "личен асистент на човек с увреждане" се превърна в професия и макар да стъпва на минималната работна заплата, тя води след себе си плащания, които достигат 642 млн. евро годишно. В момента в България 94 хиляди души ползват лични асистенти, като 32 хиляди семейства получават месечна помощ за дете с трайно увреждане. Общо 61 хиляди души се осигуряват като полагащи грижи за хора с увреждания.
Асистентската работа е изключително тежка и хора, предлагащи услуги свободно не се намират. В повечето случаи асистенти са близките и роднините на възрастни болни хора, а при децата - най-често - техните майки. Асистентите често не работят нищо друго, защото денонощно се грижат за своите близки. Средното заплащане на личен асистент през 2026 г всъщност е 660 евро месечно.
Сега управляващите предлагат възнаграждението на личните асистенти да бъде отвързано от минималната работна заплата и да не нараства със същите темпове. В момента часовото възнаграждение се изчислява като 1.4 пъти минималната часова работна заплата и всяко увеличение на националната минимална заплата автоматично повишава и заплащането на асистентите. А в последните години тя расте интензивно и заради високата инфлация. Така само през 2026 г. възнагражденията на личните асистенти са нараснали със 185.5 млн. евро спрямо предходната година.
Без промяната през следващата година заплащането на асистент щеше да стане 5.57 евро за час, докато промените сега реално замразяват парите на нивото от 2026 г - или 5.24 евро на час. Това е намалиение от 6%.
Другото предложение е асистентите вече да не бъдат наемани по Кодекса на труда, а чрез специален договор по Закона за личната помощ. Освен това се премахва и добавката за трудов стаж в заплатите им. Така това ги лишава от пенсионни осигуровки, трупане на трудов стаж, отпуск по болест, годишен платен отпуск и други възможности. Те ще могат да се осигуряват за тях сами. "Идеята" тук е асистентите да могат да работя и нещо друго, а не само на трудов договор при болния.
Целта на тези промени в видима в две посоки - едната е да се спестят пари, а другата - да обезкуражат тези, които се възползват от недостатъците на системата и вземат пари, без реално да се грижат за твърде нуждаещите се хора. Проблемът е обаче, че не е направен друг опит да се селектират злоупотребяващите, а вместо това се удрят доходите на и десетки хиляди наистина уязвими хора. Това, което притеснява асистентите е, че хората извън семейството трудно биха продължили да се грижат за увредени и болни хора, без подходящо заплащане.
Законопроектът не дава и отговори точно колко ще "спести" държавата от промяната при асистентите. Посочените икономии от 228 млн. евро в бюджета са обща оценка на промяната в правилата за ТЕЛК и за асистентите и е доста условна, доколкото разбивка по пера няма.
Какъв ще бъде ефектът
"Голямата стъпка, която ограничи корупцията и фалшивите ТЕЛК-ове, е отпреди 3 години, когато се въведе възможността за случайно разпределение на документите в комисии в цялата страна, които да разглеждат процента инвалидност", казва Адриан Николов, икономист в Института за пазарна икономика. Според него въвеждането на комплексната оценка за трудоспособността е добра стъпка, тъй като до момента са се разглеждали пенсионери и деца по един и същи начин. По думите му тя може да усложни работата на ТЕЛК-комисиите, но ще има реална представа кой и до каква степен е способен на труд.
Оценката му за промените при личните асистенти е, че "това не е най-лошата стъпка, защото връзката с минималната работна заплата връзва ръцете на министерството да прави политика по отношение на асистентите". По думите му обаче наистина съществува опасност хора, които досега са получавали такава грижа, да я загубят. Според него вероятно този ефект е търсен, защото в момента такава помощ получават 80 хиляди души, но "не звучи медицински логично и вероятно се насочват средства и към измамници".
"В началото наистина имаше случай на измами. Баба и дядо на 90 и 92 години лежат в една стая. Бабата се води личен асистент на дядото, а синът - на бабата. Много се гневях и подавах сигнали. Но в момента пресяването на асистентите е изключително сериозно и тръгваме да говорим за професионална грижа - да умеят да те завъртят, да те качат на количката, да те забършат, да не позволяват да се развият рани, да им обособим работно място. Това е денонощен къртовски труд", коментира Павлина Григорова, председател на сдружение "Достойнство 2023". Самата тя е на инвалидна количка и в основата на редица благотворителни инициативи.
Григорова разказва, че още докато четяли проектопредложението, младата жена, която й помага, заявила, че трудно ще може да продължи да работи като личен асистент без осигуровки и трудов стаж. "Има опасност много хора да загубят асистентите си, ако те не са техни преки роднини. Искаме спешна кръгла маса, да седнем да проговорим с всички заинтересовани страни за нуждите от реформа в ТЕЛК, а не да ни плашат с това, че започва някаква странна политика на евгеника", казва Григорова. По думите й е разбираемо, че някой отнякъде иска да пести, но всички хора с увреждания са притеснени, че текстовете са написани на коляно и ще причинят повече щети, отколкото друго.
Пациентите с увреждания се готвят за протест, ако никой не ги чуе и задават въпроси в мрежите дали те са олигархията, с която управляващите искат да се борят. Десетки родители-лични асистенти, роднини на болни, които се грижат за тях, написаха сърцераздирателни постове в социалните мрежи само за едно денонощие. В тях те разказват за всекидневната си битка с болестта и за живота на своите близки.
Тежки критики идват и от опозицията. Депутатът от "Да, България" Елисавета Белобрадова определи промените в Закона за личната помощ като "истинско безобразие". "Опит за изваждане на някакви пари отнякъде, за да оправим дефицита. По тъмно, през депутати, без обществено обсъждане, без хората въобще да знаят за тези промени, се внесоха промени, с които се орязват плащанията на тези, които се грижат за най-уязвимите. Ние знаем, че хората с увреждания в България нямат достъпни услуги. Че хората с увреждания в България нямат възможност за достоен живот. Сега малкото, което получават от държавата, а именно заплащането на личните асистенти, е поставено под риск", заяви тя.
Според нея проблемите в системата се решават с контрол и повече услуги, а не като се взимат малкото пари на тези, които заслужават много повече от държавата.
Темата ще е в общественото внимание в идните дни и седмици и предвид колко чувствиетелна е тя, възможно е и да се стигне до отстъпки. "Няма да допуснем намаляване на възнагражденията на личните асистенти при предлаганите промени в Закона за личната помощ", каза в сряда министърът на труда и социалната политика Наталия Ефремова пред журналисти в Министерския съвет. "Ще има нов начин за изчисляване на ставката, предвид предлагания нов вид правоотношения, но възнаграждението няма да бъде по-ниско от получаваното досега", каза още тя. Как ще се случи това, при положение, че с промените се цели именно пестене на пари, а ставките се замразяват на сегашните нива, предстои да видим.

